**บทที่ 1**

**บทนำ**

1. ความนำ

สังคมมนุษย์แห่งใดจะดำรงอยู่ได้มั่นคงและมีการพัฒนาการต่อๆ ไปได้นั้น สังคมมนุษย์แห่งนั้นจะต้องมีการจัดระเบียบทางสังคมที่แน่นอน เข้ากันได้กับสิ่งแวดล้อมทางธรรมชาติ และบรรดาสมาชิกทั้งหลายของสังคมแห่งนั้นสามารถปฏิบัติงานหรือภารกิจต่อไปได้โดยสมบูรณ์ ไม่มีเหตุขัดข้องหรือก่อให้เกิดความยุ่งขึ้น สภาพสังคมปัจจุบันได้เปลี่ยนแปลงจากเดิมมาก โดยเฉพาะการเปลี่ยนแปลงจากสังคมเกษตรกรรมไปสู่ระบบอุตสาหกรรมแบบใหม่ ที่เป็นการแข่งขันทางวัตถุและเทคโนโลยีชั้นสูง เพื่อผลทางการค้าได้เป็นแรงจูงใจให้ผู้คนใช้ความสามารถและเวลาทุ่มเทให้กับงานเพื่อความอยู่รอดทางสังคม ทำให้วิถีชีวิตของสมาชิกในสังคมซึ่งเคยสัมพันธ์กับสถาบันหลักของสังคม เกิดติดขัดดำเนินไปไม่สอดคล้องระหว่างส่วนต่างๆ ในที่สุด ทำให้เกิดความขัดแย้งระหว่างสถาบันต่างๆ ความขัดแย้งระหว่างบทบาทและหน้าที่ที่เรียกว่า **“ปัญหาทางสังคม (Social Problems)”**

ปัญหาสังคมเป็นตัวสำคัญประการหนึ่งในการศึกษาสังคมมนุษย์การที่นักสังคมศาสตร์ให้ความสนใจกับหัวข้อนี้ก็เพราะเหตุหลายประการเหตุผลที่สำคัญๆ มี เช่น

ประการแรกสังคมมนุษย์ทุกสังคมมักจะต้องมีปัญหาสังคมอยู่บ้างไม่มากก็น้อยถ้าไม่ตลอดเวลาก็จะต้องมีในบางเวลาบางปัญหาก็รุนแรงเป็นอันตรายต่อสังคมมาก เช่น สงครามหรือการแทรกซึมบ่อนทำลายซึ่งลัทธิตรงข้ามในบางสังคมบางปัญหาก็เบาบางไม่เป็นอันตรายต่อนักสังคมมากนัก เช่น การติดสุราเรื้อรัง การลักเล็กขโมยน้อย การฉกฉวยสิ่งของในร้านขายของ การล้วงกระเป๋า เป็นต้น นักศังคมศาสตร์จึงจำเปนต้องศึกษาทำความเข้าใจว่า เหตุใดปัญหาเหล่านี้จึงได้เกิดขึ้น สภาพบางอย่างส่งเสริมหรือสนับสนุนให้เกิดปัญหาเหล่านี้ ลักษณะที่แท้จริงโดยทั่วไปเป็นอย่างไร มีลู่ทางที่จะป้องกันหรือแก้ไขให้หมดสิ้นไปได้อย่างไร เป็นต้น

ประการที่สองหัวข้อเรื่องปัญหาสังคมเป็นทีสนใจของนักสังคมศาสตร์ โดยเฉพาะนักสังคมวิทยา มานุษยวิทยา และจิตวิทยาสังคม เพราะในการศึกษาภาพของสังคม โดยทั่วไปจำเป็นอยู่เองที่จะต้องให้ความสนใจหัวข้อนี้ควบคู่ไปกับสภาพสังคมที่เรียบร้อย สงบสุขเพราะสังคมทุกสังคมมีทั้งสภาพที่เป็นระเบียบและไม่เป็นระเบียบ การที่จะเข้าใจสังคมอย่างสมบูรณ์ การที่จะสร้างหลักทั่วไป หรือทฤษฎีเกี่ยวกับสังคม ก็จำเป็นต้องศึกษาสังคมทุกด้านทุกสภาพ ประการสุดท้ายนักสังคมศาสตร์บางสาลา เช่น สังคมวิทยา ศึกษาปัญหาสังคมเพราะกำเนิดของวิชาสังคมศาสตร์ สาขานี้สืบเนื่องมาจากปัญหาสังคมที่เกิดขึ้นในยุคนั้นในดินแดนกำเนิด คือ ในทวีปยุโรป โดยเฉพาะอังกฤษและฝรั่งเศส และแม้ดินแดนที่วิชานี้ไปเจริญเติบโต คือ สหรัฐอเมริกา การศึกษาปัญหาสังคมจึงเป็นเสมือนประเพณีของนักวิชาการสาขานั้นๆ ที่ต้องปฏิบัติสืบต่อกันมาจนยุคปัจจุบัน

**2. ความหมายของปัญหาสังคม**

นักสังคมวิทยาและมานุษยวิทยา ให้คำจำกัดความของคำว่า **“ปัญหาสังคม”** ไว้มากมายและที่น่าสนใจ มีดังนี้

ประสาท หลักศิลา (2511) ได้ให้คำนิยามไว้ว่า ปัญหาสังคม (Social Problems) เป็นสถานการณ์ที่เกิดขึ้นแล้วและเข้าใจกันว่า หรือเชื่อกันว่าสถานการณ์เช่นนั้น เป็นอันตรายต่อคุณธรรมทางสังคม และต้องหาทางแก้ไขสถานการณ์นั้นให้ดีขึ้นได้ด้วยการร่วมมือกันทางสังคม ส่วนประกอบของปัญหาสังคม ได้แก่ สถานการณ์ทางสังคม การพิจารณาในด้านคุณธรรมทางสังคม และการร่วมมือกันเพื่อหาทางแก้ไข ปัญหาสังคมจะเกิดขึ้นเมื่อผู้คนส่วนใหญ่มีส่วนเกี่ยวข้องกัน พฤติกรรมซึ่งเป็นที่เชื่อกันว่าพฤติกรรมเช่นนั้นไม่ถูกต้อง และเป็นอันตรายต่อคุณธรรมของสังคม เป็นคุณธรรมที่เห็นว่าสำคัญ ผู้คนในสังคมมีความเห็นพ้องกันว่าน่าจะต้องมีการร่วมมือกันเพื่อกำจัด หรือปรับสถานการณ์เช่นนั้นเสีย

อานนท์ อาภาภิรมย์ (2517) ได้ให้คำนิยามไว้ว่า ปัญหาสังคม คือ ปัญหาในส่วนที่เกี่ยวกับความสัมพันธ์ระหว่างหมู่ประชาชน ด้วยเหตุนี้ปัญหาสังคม จึงเป็นปัญหาที่เกี่ยวข้องกับกฎหรือระเบียบทั้งที่เป็นทางการ และไม่เป็นทางการ ซึ่งประชาชนเป็นผู้สร้างกันขึ้นมา การพิจารณาว่าอะไรเป็นปัญหาสังคมหรือไม่นั้น น่าจะดูว่าพฤติกรรมนั้นๆ ขัดต่อวัฒนธรรมและปทัสถานทางสังคมแตกต่างกันออกไป ปัญหาสังคมหนึ่งจึงอาจไม่ใช่ปัญหาอีกสังคมหนึ่ง ตัวอย่างเช่น การหย่าร้าง และการที่ชาย – หญิง มีภรรยา – สามีหลายคน ถือเป็นเรื่องใหญ่ และเป็นปัญหาสังคมของสังคมไทย แต่ในสังคมตะวันตกถือว่าเรื่องเหล่านี้เป็นเรื่องเล็กมาก ไม่เป็นผลให้เกิดปัญหาสังคมเหล่านี้ เป็นต้น ฉะนั้น การจะมองว่าอะไรเป็นปัญหาสังคมหรือไม่จึงต้องย้อนไปมองสังคมวัฒนธรรมของสังคมนั้นๆ ด้วย

จำนงค์ อดิวัฒนสิทธิ์ (2532) ให้ความหมายไว้ว่า ปัญหาสังคม หมายถึง สภาพหรือสถานการณ์ที่มีผลกระทบกระเทือนต่อคนจำนวนหนึ่ง ซึ่งเป็นคนจำนวนมากพอที่จะมีความเห็นว่าไม่อาจทนอยู่ในสภาพเช่นนั้นต่อไปได้ ต้องมีการเปลี่ยนแปลงและแก้ไขสภาพสังคมดังกล่าวร่วมกัน เช่น ในกรณีที่สังคมมีแต่การข่มขืนแล้วฆ่า ปล้น จี้ ชิงทรัพย์กันอยู่ประจำ คนส่วนใหญ่ไม่สามารถทนอยู่ในสภาพเช่นนี้ได้ตลอดไป ต้องหาทางแก้ปัญหานั้นให้หมดไป รวมทั้งหาแนวทางในการป้องกันปัญหา

นั้นๆ ไม่ให้เกิดขึ้นอีก

ทัศนีย์ ทานตวนิช (2523) ให้ความหมายไว้ว่า ปัญหาสังคม หมายถึง ภาวะใดๆ ในสังคมที่คนจำนวนมากถือว่าเป็นสิ่งผิดปกติ ไม่พึงปรารถนา และรู้สึกไม่สบายใจและต้องการให้มีการแก้ไขให้กลับคืนสู่สภาวะปกติ เช่น ปัญหาอาชญากรรม ปัญหาทุจริตในวงราชการ ปัญหายาเสพติด ฯลฯ

สุพัตรา สุภาพ (2522) ได้ให้คำนิยามไว้ว่า ปัญหาสังคมเป็นสภาวการณ์ที่กระทบกระเทือนต่อบุคคลจำนวนหนึ่งซึ่งมากพอสมควร และมีความรู้สึกว่าควรจะแก้ไขในรูปการกระทำร่วมกัน เพื่อให้ปัญหานั้นบรรเทาเบาบางลงหรือให้ดีขึ้น

Rubington and Weinberg (อ้างถึงใน สุพัตรา สุภาพ, 2522) ให้ความหมายว่า ปัญหาสังคมได้แก่ สถาบันที่ไม่สอดคล้องกับค่านิยมของคนจำนวนมากขนาดหนึ่ง ผู้ซึ่งเห็นพ้องต่างกันว่า ควรจะต้องทำการสิ่งใดสิ่งหนึ่งร่วมกัน เพื่อแก้ไขสถานการณ์นั้นเสีย

James Mckee (อ้างถึงใน สุพัตรา สุภาพ, 2522) นักสังคมวิทยาอีกผู้หนึ่งกล่าวว่า ปัญหาสังคมคือภาวะเงื่อนไขหรือสถานการณ์ ซึ่งสมาชิกของสังคมนั้นถือว่ามีลักษณะคุกคามต่อค่านิยมของเขาทางใดทางหนึ่ง

Paul B. Horton และ Gerald R. Leslie (อ้างถึงใน ประสาท หลักศิลา, 2511) ให้ความหมายว่า ปัญหาสังคมเป็นสภาวการณ์ที่มีผลต่อคนส่วนใหญ่ ซึ่งเป็นสิ่งที่ไม่พึงปรารถนาและมีความรู้สึกว่าสภาวะนั้นสามารถกระทำบางอย่างเพื่อแก้ไขโดยการกระทำร่วมกัน

 Becker (อ้างถึงใน ถาวร เกิดเกียรติพงศ์, 2523) เห็นว่า ปัญหาสังคมเป็นสภาวะอย่างหนึ่ง

(A condition) ซึ่งคนจำนวนมากพอสมควรเห็นว่าเบี่ยงเบนไปจากบรรทัดฐานทางสังคมบางประการที่

พวกเขายึดมั่น

 Rubington และ Weinberg (อ้างถึงใน สัญญา สัญญาวิวัฒน์, 2523) กล่าวว่า นักสังคมวิทยามักถือว่า ปัญหาสังคมคือ สถานการณ์ที่ไม่สอดคล้องกับค่านิยมของคนเป็นจำนวนมากในกลุ่มหรือในสังคมหนึ่งสังคมใด จึงได้ตกลงใจที่จะจัดการแก้ไขสถานการณ์นั้นให้กลับสู่สภาพปกติ หรือให้มีสภาพดีขึ้น

 สัญญา สัญญาวิวัฒน์ (2523) ได้กล่าวโดยสรุปไว้ว่า ปัญหาสังคม คือสถานการณ์อย่างใดอย่างหนึ่งที่ไม่สอดคล้องกับค่านิยมของคนเป็นจำนวนมากของกลุ่มหรือของสังคมหนึ่ง จนเป็นเหตุให้เขาตกลงใจ ที่จะกระทำการแก้ไขสถานการณ์นั้น เมื่อเขาตระหนักว่าอยู่ในวิสัยที่จะทำได้

ธีรวัส บำเพ็ญบุญบารมี (2550) ได้กล่าวโดยสรุปไว้ว่า ปัญหาสังคมเป็นสภาวการณ์ที่ผู้คนจำนวนมากในสังคมกำหนดให้เป็นปัญหาเพราะเห็นว่าไม่สอดคล้องกับแบบฉบับที่เป็นไปตามบรรทัดฐานของสังคม และเห็นว่าจะต้องมีการแก้ไขสภาวการณ์นั้นให้หมดไปหรือบรรเทาลงไม่ปล่อยทิ้งไว้เฉยๆ

วรเทพ เวียงแก (2554) เห็นว่า ปัญหาสังคมเป็นสภาวการณ์ที่ผู้คนจำนวนมากในสังคมเห็นว่าเป็นเป็นอันตรายต่อสังคมและเห็นว่าสภาวการณ์นั้นไม่สอดคล้องกับบรรทัดฐานทางสังคมและจะต้องมีการแก้ไขสภาวการณ์นั้นให้หมดไปจากสังคมหรือบรรเทาลงไม่ปล่อยทิ้งไว้เฉยๆ

กล่าวโดยสรุป ปัญหาสังคม คือ สถานการณ์ที่มีผลกระทบกระเทือนต่อบุคคลจำนวนหนึ่งในสังคมมากพอสมควร และเป็นสถานการณ์ที่บุคคลเหล่านั้นไม่พึงปรารถนา และมีความรู้สึกว่าจะต้องกระทำร่วมกันในอันที่จะทำให้สถานการณ์นั้นบรรเทาเบาบางลง หรือมีสถานการณ์ที่ดีขึ้น

 จากคำนิยามศัพท์ปัญหาสังคมของผู้รู้ทั้งสองท่านทำให้เห็นแนวความคิดที่สอดคล้องกันบางอย่างคือ ประการแรก ปัญหาสังคมเป็นสถานการณ์อย่างหนึ่ง สถานการณ์นี้อาจเป็น คน สัตว์ สิ่งของ หรือเหตุการณ์อย่างหนึ่งอย่างใดก็ได้ เช่น สงคราม น้ำท่วม เงินเฟ้อ อีกประการหนึ่ง ปัญหาสังคมเป็นสิ่งที่คุกคามหรืออาจก่ออันตรายและความเสียหายให้แก่ค่านิยมของคนกลุ่มหนึ่ง คำว่าค่านิยม หมายถึงสิ่งที่คนยึดถือเป็นมาตรฐานในการวัดคุณค่าของสิ่งของต่าง ๆ หรือหมายถึงสิ่งเขาเห็นว่ามีคุณค่าเขาจึงรักหวงแหน อยากมี อยากได้ อยากเป็นเจ้าของค่านิยมอาจเป็นทางลบก็ได้ เช่น สิ่งที่ไม่อยากได้ ไม่อยากมี ไม่อยากเป็น แต่ในที่นี้ผู้ให้นิยามหมายถึงสิ่งที่มีลักษณะทางลบ ก็จะถือเป็นปัญหาสังคม ประการที่ 3 คำนิยามทั้งสองพูดถึงผู้เป็นเจ้าของค่านิยมทั้งสองนิยาม ไม่ระบุจำนวนที่แน่นอน นิยามหนึ่งแจ้งว่า ผู้ได้รับการคุกคาม ผู้ได้รับการคุกคามต้องมีจำนวนมาก อีกนิยามไม่ได้ระบุจำนวนว่ามากหรือน้อย แต่พอจะอนุมานว่ามากคน อย่างไรก็ดีเรื่องจำนวนนี้อาจขึ้นอยู่กับสถานการณ์และประเภทของบุคคลด้วย สถานการณ์บางอย่างมีความรุนแรงและเกิดอยู่ยาวนาน แม้จะไม่กระทบกระเทือนคนมากทันที แต่ก็อาจลุกลามต่อไปได้ภายหลัง เช่นนี้แม้จำนวนคนที่ได้รับผลกระทบตอนแรกจะไม่มากนักก็อาจถือเป็นปัญหาสังคมได้ สำหรับบุคคลบางประเภท เช่น ข้าราชการ นักเขียน นักหนังสือพิมพ์ นักการเมือง ผู้นำ ฯลฯ แม้มีจำนวนไม่มาก แต่ก็อาจถือได้ว่าสิ่งที่คุกคามสวัสดิภาพของเขาเป็นปัญหาสังคมได้

 นอกจากนั้น ยังมีสิ่งที่นิยามทั้งสองมีต่างกันและควรให้คำอธิบายเพิ่มเติมอีกบางประการคือ นิยามแรกกล่าวถึงการที่จะต้องมีการตกลงใจร่วมกันในหมู่คนจำนวนมากที่ได้รับการคุกคามจากปัญหาสังคมในการที่จะกระทำสิ่งหนึ่งสิ่งใดเพื่อแก้ไข หรือกำจัดสถาการณ์นั้นเสีย และมีคำอธิบายเพิ่มเติมว่าสิ่งที่จะเป็นปัญหาสังคมมีลักษณะสำคัญ 3 ประการ คือ (1) *มีภาวะวัตถุวิสัยปรากฏอยู่* (Objective Condition) เช่น อาชญากรรม ความยากจน ความตรึงเครียด เกี่ยวกับเชื้อชาติ เป็นต้น สิ่งเหล่านี้จะต้องมีขนาดหรือปริมาณมากจนสังเกตได้ วัดได้โดยบุคคลทั่วไป (2) *นิยามอัตวิสัย* (Subjective Definition) หมายถึงว่าบุคคลในสังคมจำนวนหนึ่งของสังคมนั้นรู้สึกว่าภาวะวัตถุวิสัยนั้นเป็นสิ่งที่คุกคามสิ่งที่เขาถือว่า มีค่า ภาวะวัตถุวัตถุวิสัยนั้นจึงจะถือได้ว่าเป็นปัญหาสังคม นอกจากนั้น ผู้ให้นิยามคนหลังนี้ยังบอกด้วยว่า ก่อนที่ภาวะวัตถุวิสัยจะเป็นปัญหาสังคมนั้น ผู้ได้รับความกระทบกระเทือนจะต้องเชื่อด้วยว่า สิ่งนั้นเป็นสิ่งที่ความรู้ความสามารถของคนในสังคมสามารถจะแก้ไขหรือขจัดให้หมดไปได้ เช่น ภาวะวัตถุวิสัยคือ ความยากจน หากชาวบ้านคิดว่าพวกเขาหรือสังคมของเขาสามารถขจัดความยากจนให้หมดไปได้ ความยากจนก็กลายเป็นปัญหาสังคม หากเขาคิดว่า สังคมของเขาไม่สามารถแก้ไขหรือกำจัดความยากจนให้หมดไปได้ ความจนก็ไม่เป็นปัญหาสังคม

 กล่าวโดยสรุปปัญหาสังคมคือ สถานการณ์อย่างหนึ่งอย่างใดที่คนในสังคมหนึ่งถือว่าเป็นสิ่งที่คุกคามต่อค่านิยมของเขา เขาจึงตกลงใจร่วมกันที่จะแก้ไขหรือกำจัดสถานการณ์นั้นให้หมดไปได้โดยที่เขาเชื่อว่า พวกเขามีความสามารถที่จะกระทำเช่นนั้นได้

 ปัญหาที่เกิดขึ้นในสังคมนั้นมีมากมาย แต่ปัญหาที่จะจัดได้ว่า เป็นปัญหาสังคม (Social problems) นั้น จะต้องเป็นปัญหาซึ่งมีผลกระทบต่อผู้คนส่วนใหญ่ในสังคมและผลกระทบนั้นเป็นผลกระทบในทางลบต่อชีวิตความเป็นอยู่ของมนุษย์

 ปัญหาจะเป็นเรื่องทางสังคม ก็ต่อเมื่อปัญหานั้นเกิดจากการกระทำต่อกันทางสังคมและเป็นปัญหาของส่วนรวมไม่ใช่ปัญหาของบุคคล (Scarpitti, 1774 อ้างถึงใน สัญญา สัญญาวิวัฒน์, 2523) เกี่ยวกับความหมายของคำว่า “ปัญหาสังคม” นั้นได้มีผู้ให้คำจำกัดความไว้หลายท่านและที่น่าสนใจมีดังนี้

**3. ลักษณะของปัญหาสังคม**

จากความหมายของปัญหาสังคมที่นักสังคมวิทยาหลายท่าน ได้กล่าวไว้สรุปได้ว่า ปัญหาสังคมมีลักษณะสำคัญ ดังนี้

1. เป็นสภาวการณ์ที่มีผลกระทบกระเทือนต่อคนเป็นจำนวนมาก หรือสภาวการณ์ที่เกิดขึ้นในขนาดมากพอที่จะกระตุ้นคนจำนวนมากให้เกิดความรู้สึกเดือดร้อน

2. เป็นสิ่งที่คนส่วนใหญ่พิจารณาว่าเป็นสภาวการณ์ที่ไม่พึงปรารถนา หรือเห็นว่าจะเป็นอันตรายต่อสมาชิกถ้าปล่อยทิ้งไว้อย่างนั้น เป็นสิ่งที่คนส่วนใหญ่พิจารณาเห็นว่าเป็นสภาวะที่ไม่ต้องการให้ปรากฏ ไม่อยากให้มี

3. เป็นสภาวการณ์อย่างใดอย่างหนึ่ง ที่ไม่สอดคล้องกับค่านิยมของคนจำนวนมาก จนเป็นเหตุให้เขาตกลงใจที่จะกระทำการแก้ไขสถานการณ์นั้น

4. เป็นสภาวการณ์ที่สังคมเห็นว่าสามารถจะปรับปรุงแก้ไขให้หมดไป หรือบรรเทาลงได้ เป็นสภาวการณ์ที่จะต้องมีการกระทำการบางสิ่งบางอย่างเพื่อแก้ไข

5. เป็นสภาวการณ์ที่คนจำนวนมากเห็นว่าจะต้องมีการร่วมมือกันในหมู่สมาชิกของสังคม ในการกระทำบางสิ่งบางอย่างเพื่อแก้ไข ขจัด ป้องกัน ด้วยการแสดงออกในรูปของการกระทำร่วมกัน จะปล่อยทิ้งไว้ไม่ได้

6. ปัญหาสังคมย่อมมีผลมาจากนโยบายของรัฐ หรือจากพฤติกรรมที่สังคมมิได้คาดคิดล่วงหน้าไว้ก่อน

7. บุคคลมีชนชั้นทางสังคมที่แตกต่างกัน ย่อมมีความคิดเห็นการแก้ปัญหาสังคมที่แตกต่างกัน

ทุกคนยอมรับการแก้ปัญหาสังคมที่เป็นประโยชน์แก่ตัวเองมากที่สุด

8. เป็นสภาวการณ์ที่ซับซ้อน และการแก้ไขนั้นต้องอาศัยความร่วมมือจากบุคคลหลายฝ่ายในสังคม ถ้าเป็นเพียงผู้ใดผู้หนึ่ง เช่น พ่อค้าขายของส่งเสียงรบกวนชาวบ้าน เพียงแต่ตำรวจจับกุมพ่อค้าไปลงโทษตามกฎหมายก็หมดปัญหา ลักษณะเช่นนี้ไม่เป็นปัญหาสังคม

9. เป็นสภาวการณ์ที่มีอยู่จริงและคนในสังคมนั้นกำหนดให้เป็นปัญหาสังคม อาจเป็นปัญหาที่เกี่ยวข้องกับความต้องการขั้นมูลฐานของประชาชนในสังคม

10. เป็นสภาวการณ์ซึ่งคนจำนวนมากพอสมควรเห็นว่า เบี่ยงเบนไปจากบรรทัดฐานของสังคมบางประการที่พวกเขายึดมั่น

ลักษณะของปรากฏการณ์ทางสังคมที่จัดว่าเป็นปัญหาสังคม ยกตัวอย่างให้เห็นได้ เช่น การค้าประเวณี ผู้คนในสังคมต่างก็เห็นว่าเป็นพฤติกรรมที่เบี่ยงเบนไปจากบรรทัดฐานของสังคมและมีผลกระทบกระเทือนไปถึงสังคมโดยส่วนรวม เช่น โรคภัยไข้เจ็บ ซึ่งอาจจะติดต่อไปถึงผู้อื่นที่ไม่ได้ไปเกี่ยวข้องกับโสเภณีโดยตรง ผลกระทบต่อชื่อเสียงของสังคมส่วนรวม เช่น ได้ชื่อว่าเป็นเมืองโสเภณี ผลกระทบต่อสุขภาพอนามัยของลูกหลาน เช่น กามโรค ร่างกายพิการ ผลกระทบต่อสังคม เช่น ความไม่เป็นธรรมในสังคม การหลอกลวง การรีดไถ คอร์รัปชั่น การบังคับให้ต้องขายตัว ซึ่งมีลักษณะคล้ายทาส สภาวะดังกล่าวเป็นสิ่งที่ผู้คนจำนวนมากไม่พึงปรารถนาให้เกิดหรือมีขึ้นในสังคม ต่างก็หาวิธีการต่างๆ มาปรับปรุงแก้ไข โดยที่เห็นว่าปัญหานี้ สามารถที่จะแก้ไขให้หมดไป หรือให้บรรเทาลงได้ ถ้าหลายๆ ฝ่ายได้ช่วยกัน เช่น มีการร่วมมือกันทั้งในฝ่ายของประชาชน องค์การอาสาสมัครต่างๆ องค์การของรัฐบาล เจ้าหน้าที่ของรัฐบาลตลอดจนตัวโสเภณีและลูกค้าที่ไปหาความสำราญจากหญิงโสเภณีเลิกเที่ยวเลิกอาชีพนี้เปลี่ยนไปประกอบอาชีพใหม่

 ถ้าสภาวการณ์ที่เกิดขึ้นไม่เป็นไปตามลักษณะดังกล่าว เช่น ถ้าสังคมนั้นมองเห็นว่าการค้าประเวณีเป็นเรื่องธรรมดา เป็นสิ่งที่ช่วยให้สังคมดีขึ้น ช่วยบรรเทาปัญหาสังคมอื่นๆ ได้ สภาวการณ์นั้นก็ไม่จัดว่าเป็นปัญหาสังคม

**4. ความเข้าใจผิดเกี่ยวกับปัญหาสังคม**

สุพัตรา สุภาพ (2522) กล่าวว่า บุคคลไม่น้อยไม่ค่อยมีความรู้เรื่องปัญหาสังคมและมักจะรู้อย่างผิดๆ ดังต่อไปนี้

1. เป็นสิ่งที่ประชาชนเห็นว่าเป็นปัญหา เป็นการมองผลลัพธ์ที่เกิดขึ้นมากกว่าพูดถึงสภาวะว่าทำไมเป็นอย่างนั้น เท่ากับคนมองผลเป็นปัญหาแทนที่จะมองสภาวะเป็นปัญหา เช่น ปัญหาคนว่างงานเป็นปัญหา แต่ในสายตาของคนบางคน เช่น นายจ้างอาจจะเห็นว่ามีว่างงานไว้บ้างก็ดี คนงานที่หัวแข็งจะได้ไม่กล้าแข็งข้อ หรือปัญหาการขาดแคลนที่อยู่อาศัย พวก นักจัดสรรหมู่บ้านอาจจะเห็นว่าดี เขาจะได้ขายบ้านของเขาได้ เป็นต้น มนุษย์เราจึงมักมองอะไรไม่เหมือนกัน แม้จะมีคนจำนวนมากเห็นปัญหา แต่ในขณะเดียวกันคนอีกจำนวนหนึ่งอาจจะไม่เห็นด้วย จึงเป็นข้อขัดแย้งไม่มีที่สิ้นสุด

2. ปัญหาสังคมเป็นสิ่งที่เป็นไปตามธรรมชาติเลี่ยงไม่ได้ เป็นการมองปัญหาสังคมในแง่ของกฎธรรมชาติ ที่ว่าคนแข็งแรงที่สุดเท่านั้นจึงอยู่รอด คนอ่อนแอจะต้องพ่ายแพ้ไป ซึ่งกฎของการอยู่รอดเหมาะที่จะใช้กับสัตว์ แต่ไม่เหมาะที่จะใช้กับมนุษย์ เพราะคนที่แข็งแรงอาจจะมีอำนาจน้อยกว่าคนอ่อนแอ ประเทศที่เจริญใหญ่โตไม่จำเป็นจะต้องชนะหรือมีอำนาจเหนือประเทศที่เล็กกว่าเสมอไป เช่น สหรัฐอเมริกากับเวียดนาม ที่เป็นเช่นนี้เพราะมนุษย์มีเรื่องวัฒนธรรม ขนบธรรมเนียมประเพณี สถาบัน ฯลฯ เข้ามาเกี่ยวข้องในกระบวนการอยู่รอด การใช้กฎธรรมชาติจึงใช้ได้ยากหรือใช้ไม่ได้เลย เพราะการอยู่รอดในปัจจุบัน คือ การทำตัวให้เข้ากับสิ่งแวดล้อมและยิ่งมนุษย์ฉลาดมากเท่าไร กระบวนการอยู่รอดจะสับสนมากขึ้นเท่านั้น

3. ปัญหาสังคมเป็นเรื่องของความผิดปกติ อันที่จริงเป็นเรื่องธรรมดาสำหรับสังคมต่างๆ เช่น เรื่องชุมชนแออัด เป็นของธรรมดาหรือเป็นผลิตผลของการเป็นเมืองที่ต้องมีศูนย์การค้า สวนสาธารณะ มีการแย่งกันทำมาหากิน หรือการติดยาเสพติด พิษสุราเรื้อรัง โรคจิต เป็นของธรรมดาในสังคมที่มีความกดดัน แข่งขัน เห็นแก่ตัว ขาดความมั่นคง ความหวังสูง มนุษย์จึงเกิดความกระวนกระวาย หาทางออกด้วยวิธีการที่กล่าวมาไม่มากก็น้อย จะเห็นได้ว่าสังคมยิ่งซับซ้อน อัตราการหย่าร้างยิ่งสูงขึ้นเท่านั้น

ปัญหาสังคมจึงเป็นเรื่องของเหตุผลพอจะเข้าใจได้ เป็นผลิตผลที่หลีกเลี่ยงไม่ได้ของค่านิยมและการปฏิบัติในสังคมปัจจุบัน บางทีเราแม้จะเข้าใจ แต่ก็อาจจะทำอะไรไม่ได้

4. ปัญหาสังคมเกิดจากคนเลว เป็นการเข้าใจผิดอย่างมาก หากคนเรามองปัญหาในแง่ของความดีกับความเลว เป็นการมองอาการหรือผลมากกว่ามองสาเหตุ เช่น คนมันเลวถึงได้เป็นโจร คนมันไม่ดีถึงได้สอบตก เป็นต้น ถ้าเป็นนิทาน พระเอกก็ต้องชนะผู้ร้าย จึงทำให้คนเรามองแต่ความดีกับความเลว ซึ่งเป็นผลควรดูสาเหตุมากกว่าและแก้ที่สาเหตุ อย่าสรุปที่ผล เช่น คนเมาเหล้าและตกงาน บางคนอาจจะคิดว่าเพราะดื่มเหล้าถึงได้ตกงาน แทนที่จะคิดว่าเพราะเขาว่างงานเขาถึงได้ดื่มเหล้า

 นอกจากนี้ ปัญหาอาจจะไม่เกิดกับคนเลวเสมอไป ปัญหาอาจจะเกิดขึ้นโดยไม่ตั้งใจ และผู้ที่มีส่วนก็ไม่จำเป็นจะต้องเป็นคนเลว เช่น ปัญหาชุมชนแออัดของไทย บางครั้งเป็นเพราะผู้ที่ดูแลรักษาเห็นว่าที่ดินยังไม่ได้ใช้ จึงให้คนยากจนปลูกอาศัยไปก่อน พอจำนวนคนมากขึ้น จึงกลายเป็นชุมชนแออัด ซึ่งไม่ได้ตั้งใจให้เกิดแหล่งเสื่อมโทรมขึ้นมา เป็นต้น

5. ปัญหาเกิดจากการพูดถึง ปัญหาสังคมเป็นเรื่องจริง ไม่ใช่เกิดจากการพูดลอยๆ เช่น ปัญหาความยากจน โสเภณี มลพิษ เป็นต้น การพูดเรื่อยๆ มักจะเกิดผลเสียมากกว่าผลดี เพราะคนเรามักจะชอบพูดอะไรเกินความเป็นจริง ทำให้เกิดความตื่นเต้น

 ปกติมนุษย์มีสัญชาตญาณที่จะสนใจเรื่องบันเทิงมากกว่าปัญหาสังคม หรือความยากแค้นต่างๆ และพูดลอยๆ ให้ใครเชื่อได้นั้นยากมาก นอกจากปัญหานั้นจะกระทบกระเทือนบุคคลอย่างจริงจังหรือขัดความเชื่อ หรือค่านิยมของเขาหรือกลุ่ม เรื่องนั้นจะกลายเป็นที่น่าสนใจของคนทั่วไป เพราะคนส่วนใหญ่ไม่สนใจปัญหาสังคมเท่าไรนัก จึงไม่อยากจะพูดอะไรที่ไม่เกี่ยวกับตัว หรือบางคนไม่อยากพูดแม้รู้ว่าเป็นปัญหา ก็เพราะไม่อยากให้มีการเปลี่ยนแปลง ไม่อยากให้มีการแก้ปัญหา เพราะตนได้รับประโยชน์อยู่แล้วจึงวางเฉย

6. ทุกคนอยากให้มีการแก้ปัญหา ซึ่งเป็นไปไม่ได้ที่ทุกคนจะเห็นเหมือนกัน จึงต้องดูจำนวนมากที่ต้องการให้แก้ปัญหา และปัญหาบางอย่างถ้าดูกันให้ถ่องแท้แล้ว จะมีคนจำนวนน้อยที่อยากให้แก้ปัญหา ไม่พอใจที่จะแก้ปัญหานั้น เพราะตนได้หรือเสียประโยชน์ เช่น ปัญหารถเมล์ไม่พอ คนบางกลุ่มอยากให้มีสภาพเช่นนี้ เพราะตนได้รายได้โดยไม่ต้องเสียภาษีหรือขอสัมปทาน เป็นต้น

7. ปัญหานั้นจะแก้ได้ด้วยตัวเอง ปัญหาส่วนใหญ่จะแก้ด้วยตัวเองไม่ได้ เป็นการให้รู้จักอดทน หรือเป็นข้ออ้างเพื่อจะได้ไม่ต้องทำอะไร หรือปลอบจิตตัวเอง เป็นการเชื่อว่าทุกสิ่งทุกอย่างจะดีขึ้นเองโดยอัตโนมัติ ซึ่งเป็นหลักที่นักวิทยาศาสตร์ไม่ยอมรับ เช่น ปัญหา การขาดดุลการค้าระหว่างประเทศไทย หากไม่มีมาตรการแก้ไขดุลการค้าจะได้ดุลในตัวของ มันเองยาก เราก็คงจะเสียเปรียบมากขึ้น หรือปัญหาการจราจรติดขัด ถ้าปล่อยให้มีการแก้ด้วยตัวของมันเอง การจราจรก็จะติดขัดมากขึ้น หากไม่มีการสร้างถนนให้พอกับจำนวนรถ

 การคิดว่าปัญหาแก้ได้ดวยตนเอง จึงเป็นการมองปัญหาแบบไม่ยอมรับ ความเป็นจริง และไม่บังเกิดผล ซึ่งหากบางปัญหาปล่อยไว้โดยไม่แก้ไข นานๆ อาจจะทำให้ปัญหานั้นเลวร้ายลงได้ เช่น ปัญหาการเพิ่มประชากร มลพิษ อาชญากรรม เป็นต้น

8. การได้ข้อเท็จจริงจะช่วยแก้ปัญหา การได้ข้อเท็จจริงไม่ได้เป็นหลักประกันว่าจะแก้ปัญหาได้ ถึงแก้ได้ก็น้อยมาก เพราะแต่ละคนยึดค่านิยมคนละอย่าง และได้ผลประโยชน์ต่างกัน

 เราต้องยอมรับว่า ถ้าไม่มีข้อเท็จจริงก็แก้ปัญหาได้ยาก และข้อเท็จจริงจะมีความหมายต่อเมื่อมีการแปลให้ตรงกับค่านิยม ถ้าค่านิยมตรงกันเหมือนกัน ข้อเท็จจริงก็อาจจะช่วยแก้ปัญหาได้ แต่สังคมที่มีค่านิยมต่างกันหรือขัดกัน ข้อเท็จจริงก็ไม่มีความหมาย

 สรุปแล้ว การได้ข้อเท็จจริงมีประโยชน์ เพราะช่วยให้เข ้าใจปัญหาดีขึ้นหรือช่วยแก้ปัญหาได้ หากเรามีการรวบรวมข้อเท็จจริงอย่างระมัดระวัง เช่น การรวบรวมสถิติเกี่ยวกับนักเรียนไม่มีอาหารกลางวันกิน สถิติการให้ความช่วยเหลือของกรมประชาสงเคราะห์ สภาสงเคราะห์ ฯลฯ จะทำให้ได้ข้อเท็จจริงว่า คนยากจนมีไม่น้อยในกรุงเทพฯ และรัฐควรจะช่วยเหลืออย่างไร เป็นต้น

9. ปัญหานั้นขจัดได้โดยไม่ต้องมีการเปลี่ยนแปลงสถาบันบางอย่าง ปัญหาสังคมจะไม่มีการเปลี่ยนแปลงเป็นอันขาด ถ้าไม่มีการเปลี่ยนแปลงสถาบันสังคมบางอย่าง หรือมีการเปลี่ยนในด้านการปฏิบัติ ถ้าเราเชื่อว่าการแก้ปัญหาไม่มีการเปลี่ยนแปลงสถาบัน ก็เสมือนกับว่าเราอยากไปเมืองนอก แต่ไม่เคยออกนอกประเทศเลย อยากอ้วนแต่ไม่อยากกิน อยากมีงานทำแต่ไม่ยอมทำงาน ฉะนั้น การแก้ปัญหาจึงต้องมีการเปลี่ยนแปลงสถาบัน เปลี่ยนการปฏิบัติในปัจจุบัน เช่น การแก้ปัญหาคอร์รัปชัน จะต้องแก้เรื่องค่านิยมเงินเดือน ฯลฯ การแก้ปัญหาการว่างงานจะต้องแก้เรื่องบรรยากาศในการลงทุน การผลิตคนให้ตรงกับความต้องการของตลาด ฯลฯ การแก้ปัญหาความมักง่ายเห็นแก่ตัวต้องแก้ที่สถาบันการศึกษา ครอบครัว เป็นต้น

 เราต้องยอมรับว่า ไม่ใช่ทุกปัญหาจะแก้ไขได้ แต่มีมาตรการบางอย่างที่ช่วยลดการกดดันให้น้อยลง เพื่อสนองความต้องการของสังคมให้มากขึ้น เช่น ปัญหานักเรียนเข้ามหาวิทยาลัยมาก แต่มหาวิทยาลัยรับได้น้อย ก็ช่วยด้วยการให้เปิดวิทยาลัยใหม่ หรือให้มีวิทยาลัยเอกชนเพิ่มมากขึ้น มีภาคสมทบ เป็นต้น

**5. แนวทางการศึกษาปัญหาสังคม**

นักสังคมวิทยา พยายามที่จะเสนอแนะกฎเกณฑ์และหลักการทั่วๆ ไปในการอธิบายสาเหตุของปัญหาสังคม และได้พยายามให้แนวทางสำคัญของการศึกษาสังคม 5 ประการ เป็นการชี้ให้เห็นถึงปัญหาสังคมว่าเกิดจากเหตุใดบ้าง และควรจะแก้ไขอย่างไร โดยแต่ละทฤษฎีได้เน้นลักษณะสำคัญบางประการนี้แตกต่างกันออกไป ทั้งในแง่สาเหตุของปัญหาสังคมและวิธีการแก้ไข ดังนี้ (สุพัตรา สุภาพ, 2522)

**1. ทฤษฎีเกี่ยวกับพยาธิวิทยาทางสังคม (The Social Pathology Perspective)**

สมมติฐานในระยะเริ่มแรกของนักสังคมวิทยา เป็นการเปรียบเทียบหรือการศึกษาหาความรู้จากสิ่งที่มีชีวิต โดยถือว่าสังคมมนุษย์เปรียบเสมือนร่างกายมนุษย์ ซึ่งเป็นสิ่งที่มีชีวิตขนาดใหญ่ ประกอบด้วยสิ่งต่างๆ ที่มีความเกี่ยวข้องและต้องทำหน้าที่ร่วมกันเพื่อเกิดดุลยภาพ ด้วยเหตุนี้ปัญหาสังคมที่เกิดจากปัจเจกชนก็ดี หรือสถาบันทางสังคมก็ดี ก็เป็นเรื่องของการไม่สามารถจะทำหน้าที่ให้ทันกับการเปลี่ยนแปลงของสภาวการณ์ อวัยวะทางสังคมจึงต้องหยุดชะงัก หรือมีอาการเจ็บป่วยขึ้น ฉะนั้น เมื่อส่วนใดของสังคม “ป่วย” จะเรียกว่า พยาธิทางสังคม เช่น สมัยที่ชาวยุโรปอพยพเข้าสู่อเมริกา ไม่สามารถจะปรับตัวเข้ากับชีวิตในเมืองของอเมริกาได้ นับเป็นความป่วยทางสังคม สภาพในสังคมโดยทั่วไปจึงพลอยเสื่อมโทรมไปด้วย พื้นฐานของความป่วยไข้ทางสังคมนั้น ถ้าจะวิเคราะห์ให้ลึกซึ้งลงไปก็ได้แก่ แนวความคิดในเรื่องศีลธรรม เพราะปัญหาสังคมก็คือ การละเมิดกฎเกณฑ์ทางศีลธรรมอันเป็นหลักสำคัญของความเป็นระเบียบและความเจริญก้าวหน้าทางสังคม

นักพยาธิทางสังคมในระยะแรก มุ่งศึกษาปัจเจกชนเป็นต้นเหตุของปัญหาสังคม ซึ่งได้แก่ บุคคลที่ไม่อาจจะเรียนรู้ระเบียบของสังคมได้ถูกต้อง หรือผู้ที่ต่อต้านคุณค่าทางสังคม หรือ/และความเชื่อทางสังคม เนื่องจากบุคคลนั้นมีข้อบกพร่องในตัวเอง ส่วนนักพยาธิทางสังคมรุ่นใหม่ให้ความสำคัญในเรื่องความบกพร่องของสังคม และสถาบันสังคมมากกว่าตัวบุคคล โดยถือว่าสังคมที่ไร้ศีลธรรมจะทำให้มีบุคคลที่ไม่มีศีลธรรม และบุคคลเหล่านี้จะเป็นต้นเหตุของปัญหาสังคม

นักพยาธิทางสังคมในยุคเริ่มแรก จึงได้มีการเสนอโครงการบางอย่างเพื่อป้องกันมิให้ความบกพร่องดังกล่าว ถ่ายทอดไปยังเยาวชนรุ่นหลัง แต่นักพยาธิทางสังคมรุ่นใหม่ถือว่า การแก้ปัญหาจะต้องให้การศึกษาแก่บุคคลในสังคมเพื่อจะได้มีคุณธรรมมากขึ้น

**2. ทฤษฎีการเสียระเบียบ หรือความไม่เป็นระเบียบในสังคม (The Social Disorganization Perspective)**

ภายหลังสงครามโลกครั้งที่ 1 มีการอพยพสู่ตัวเมือง การมีเมืองเกิดขึ้น และมีการอุตสาหกรรม สิ่งเหล่านี้ได้ทวีจำนวนมากขึ้น โดยคนอพยพเข้ามาใหม่ไม่สามารถจะปรับตัวเข้ากับชีวิตในที่ผิดแผกจากที่ตนเคยประสบ เช่น เมืองจะเป็นที่ที่มีประชากรหลายจำพวก ทฤษฎีทางพยาธิทางสังคมไม่อาจจะอธิบายถึงสาเหตุของปัญหาสังคมนี้ได้ และได้สร้างแนวความคิดใหม่ จนในที่สุดกลายเป็นแนวความคิดที่เป็นทฤษฎีการเสียระเบียบของสังคม หรือความไม่เป็นระเบียบในสังคม ทฤษฎีนี้ถือว่าสังคมได้เกิดจากการรวมตัวอย่างมีระเบียบกฎเกณฑ์แน่นอนที่คาดหวังให้สมาชิกต้องปฏิบัติ การเสียระเบียบทางสังคมเกิดจากกฎเกณฑ์เหล่านี้ล้มเหลว ทำให้ไม่มีผู้ปฏิบัติตามหรือละเมิด

ดังกล่าว ความล้มเหลวของกฎเกณฑ์การละเมิดดังกล่าวอาจจะมีสาเหตุ 3 ประการ คือ

2.1 การใช้กฎเกณฑ์ เป็นภาวะที่คนเราไม่มีกฎเกณฑ์คอยบอกว่าจะต้องทำอย่างไร

2.2 ความขัดแย้งของกฎเกณฑ์ เป็นภาวะที่คนเรารู้สึกถูกบีบหรือถูกบังคับให้กระทำ

ตามบรรทัดฐานที่ตรงกันข้ามหรือขัดแย้งกัน

2.3 การฝ่าฝืน เป็นภาวะที่คนเรารู้สึกว่า การเชื่อกฎเกณฑ์ที่กำหนดไว้ก็ไม่ได้ทำให้

ตนได้รับประโยชน์หรือได้รับโทษอะไร เช่น การเปลี่ยนแปลงทางสังคมอย่างรวดเร็ว อาจจะทำให้มาตรฐานของความประพฤติที่เคยปฏิบัติมาจนเป็นประเพณี กลายเป็นสิ่งที่ล้าสมัย และสังคมก็ไม่มีมาตรฐานใหม่ให้สมาชิกปฏิบัติ

บุคคลที่รับผลจากการเสียระเบียบทางสังคมนี้ อาจจะทำให้กลายเป็นไม่สนใจจะทำตามระเบียบ เช่น ติดยาเสพติด หรือประกอบอาชญากรรม และสังคมเองก็จะรู้สึกได้รับแรงกระทบจากความไร้ระเบียบนั้น อาจจะแก้ไขด้วยการเปลี่ยนกฎเกณฑ์บางอย่าง หรืออาจะรักษากฎเกณฑ์ที่

ขัดแย้งนั้นไว้ หรือไม่ก็เลิกกฎเกณฑ์ดังกล่าวเสีย

**3. ทฤษฎีเกี่ยวกับความขัดแย้งในคุณค่า (The Value Conflict Perspective)**

ตามทฤษฎีนี้ถือว่า พฤติกรรมที่เบี่ยงเบนของบุคคลจากกฎเกณฑ์ที่ได้กำหนดไว้นั้น ไม่จำเป็นต้องเกิดจากการที่บุคคลนั้นบกพร่อง หรือกฎเกณฑ์ของสังคมนั้นบกพร่อง แต่เป็นเพียงสภาวการณ์ที่ไม่สอดคล้องกับคุณค่าที่กลุ่มยึดถือ สภาวการณ์นี้เองก่อให้เกิดปัญหา ซึ่งก็เป็นปกติวิสัยในสังคมที่ซับซ้อนที่มีกลุ่มต่างๆ กันมากมาย ซึ่งมีคุณค่าหรือผลประโยชน์แตกต่างกันออกไป

ส่วนปัญหาสังคมในกรณีนี้ จะเกิดขึ้นก็ต่อเมื่อกลุ่มต่างๆ นำสิ่งที่ยึดถือต่างกันมาขัดแย้งกัน เช่น เจ้าของบ้านก็อยากได้ค่าเช่าบ้านในราคาสูง ผู้เช่าก็อยากเสียค่าเช่าบ้านในราคาต่ำที่สุดเท่าที่จะเป็นไปได้ ถ้าเจ้าของบ้านพยายามขึ้นค่าเช่าให้สูง การขัดแย้งย่อมเกิดขึ้นแน่ การขัดแย้งอาจจะมีผลนานาประการ ซึ่งก็แล้วแต่ว่าจะขัดแย้งมากน้อยเพียงไร หากพอพูดกันได้ก็จะประนีประนอมกันได้ ถ้ารุนแรงก็คงจะประนีประนอมกันยาก เพราะต่างฝ่ายมุ่งจะเอาชนะอีกฝ่ายหนึ่ง การแก้ไขความขัดแย้งอาจจะดำเนินไปได้ 3 วิธี คือ การเห็นพ้องต้องกัน การต่อรอง หรือการใช้อำนาจ คือทำตามที่ตนเห็นสมควร ไม่ว่าฝ่ายหนึ่งฝ่ายใดจะพอใจหรือไม่

**4. ทฤษฎีพฤติกรรมเบี่ยงเบน (The Deviant Behavior Perspective)**

 แนวความคิดของทฤษฎีนี้เชื่อว่า พฤติกรรมหรือสภาวการณ์ใดๆ ที่มีการเบี่ยงเบนจากบรรทัดฐานของสังคมนั้น อาจจะเกิดจากวิธีการอันชอบธรรมที่ใช้กันอยู่ มีลักษณะเป็นอุปสรรคต่อเป้าหมายของบุคคลหรือกลุ่มบุคคล เช่น เด็กยากจนโอกาสที่จะได้รับการว่าจ้างในการทำงานน้อยเพราะด้อยการศึกษา ด้อยทักษะ เป็นต้น พวกเหล่านี้อาจจะมารวมตัวกันเป็นกลุ่มวัฒนธรรมย่อยของตน ยอมทำตามกฎเกณฑ์ของกลุ่มตนเพราะอยากเป็นพวกเดียวกับกลุ่ม เช่น เสพยาเสพติด ลักขโมย เป็นต้น แต่ก็ไม่ได้หมายความว่าคนที่มีโอกาสจำกัดทุกคนในการประกอบอาชีพจะต้องกลายเป็นผู้ทำผิดเสมอไป เพราะจะต้องมีแรงจูงใจบางอย่าง เช่น หากกลุ่มยกย่องคนทำผิดหรือเพื่อนเป็นพวกมิจฉาชีพ บุคคลนั้นก็มีบรรยากาศที่จูงใจไม่น้อยให้กระทำผิด

**5. ทฤษฎีตีตรา (The labeling Perspective)**

 ทฤษฎีนี้เชื่อว่า การกระทำใดจะเป็นการเบี่ยงเบนหรือไม่เพียงไร ขึ้นอยู่กับสังคมที่บุคคลนั้นเป็นสมาชิกอยู่ เช่น สังคมจะระบุว่าการกระทำนั้นๆ เบี่ยงเบนหรือไม่เบี่ยงเบน ผิดหรือถูก ซึ่งเป็นเรื่องของความรู้สึกของสังคมต่อพฤติกรรมบางอย่าง หรือสภาพการณ์บางอย่างหากมีสภาวการณ์เช่นนี้เกิดขึ้น จะทำให้ ประการแรก กลุ่มบุคคลหนึ่งจะมีอำนาจเหนือหรือได้เปรียบกลุ่มอื่น โอกาสของคนกลุ่มนั้นจึงมีน้อย จนในที่สุดอาจจะถูกกีดกันหรือถูกลงโทษ ประการที่สอง บุคคลที่ถูกตีตราอาจจะยอมรับว่าการกระทำนั้นๆ เป็นความผิด ซึ่งอาจจะทำให้บุคคลนั้นอยากเป็นคนไม่ดีโดยสมบูรณ์แบบให้หมดเรื่องหมดราวไป เช่น คนที่ถูกตราหน้าว่าเป็นติดยาเสพติด ก็อาจจะใช้ชีวิตแบบคนติดยาอย่างเต็มที่ด้วยการไม่ทำงาน ใช้ชีวิตสบายๆ ไม่อยากรักษาตัว ทำตามอำเภอใจ รวมทั้งประกอบอาชญากรรม เช่น ลักเล็กขโมยน้อย จี้ ปล้น ฆ่า เป็นต้น

**6. สาเหตุของปัญหาสังคม**

ปัญหาสังคม อาจเกิดจากสาเหตุต่างๆ เช่น อาจเกิดจากการเปลี่ยนแปลงทางสังคมในลักษณะที่ผู้คนในสังคมยอมรับไม่ได้ อาจเกิดจากความบกพร่องทางร่างกายและจิตใจของมนุษย์หรือ อาจเกิดจากปัจจัยทางสภาวะแวดล้อมทางธรรมชาติที่ไม่เหมาะสม เป็นต้นว่า ความแห้งแล้ง ภัยธรรมชาติ

 สุวิทย์ รุ่งวิสัย (2523 : 63) เห็นว่าปัญหาสังคมมีสาเหตุมาจากการเปลี่ยนแปลงทางสังคม จาก

ลักษณะของพฤติกรรมที่มีส่วนสัมพันธ์กับวัฒนธรรม และจากพฤติกรรมที่เกิดจากการเรียนรู้ที่มีลักษณะเบี่ยงเบนไปจากบรรทัดฐานของสังคม

 Julian และ Kornblum (1982, อ้างถึงใน สุพัตรา สุภาพ, 2522) กล่าวไว้ว่า นักสังคมวิทยาได้พยายามเสนอกฏเกณฑ์หลักการต่างๆ เพื่ออธิบายถึงสาเหตุแห่งปัญหาสังคม สรุปได้ว่าปัญหาสังคมอาจเกิดจากภาวะสังคมพิการจากพฤติกรรมฝืนสังคม จากการเปลี่ยนแปลงทางสถาบันสังคม จากพยาธิสังคม (Social pathology) และอาจเนื่องมาจากปฏิกิริยาของสังคมที่มีต่อปรากฏการณ์ที่เกิดขึ้นหรือพฤติกรรมของคน (Labeling)

 S. D. Weinberg (1970, อ้างถึงใน สุพัตรา สุภาพ, 2522) เสนอไว้ว่า ปัญหาสังคมอาจเกิดมาจากสาเหตุดังต่อไปนี้

 1. การเปลี่ยนแปลงทางเทคโนโลยี ก่อให้เกิดปัญหาประชากร ปัญหาสิ่งแวดล้อม ปัญหาการว่างงาน

 2. พฤติกรรมที่เบี่ยงเบนไปจากบรรทัดฐานของสังคมและความไม่เป็นระเบียบของสังคม เช่น ปัญหาการกระทำผิดของเด็กและเยาวชน ปัญหายาเสพติด

 จากแนวความคิดเกี่ยวกับการศึกษาปัญหาสังคมของ Frank R. Scarpitti (1774, อ้างถึงในสัญญา สัญญาวิวัฒน์, 2523) พบว่า ปัญหาสังคมมีสาเหตุมาจาก

 1. สถาบันสังคมไม่สามารถทำหน้าที่ได้อย่างสมบูรณ์ซึ่งอาจก่อให้เกิด ปัญหาครอบครัว ปัญหายาเสพติด ปัญหาเด็กเกเร ฯลฯ

 2. เนื่องมาจากพฤติกรรมที่เบี่ยงเบน ไปจากบรรทัดฐานของสังคม เป็นต้นว่า ปัญหาสุขภาพจิต ปัญหาอาชญากรรม ฯลฯ

 3. เนื่องจากการเปลี่ยนแปลงทางเทคโนโลยี ทำให้เกิดปัญหาการว่างงาน ปัญหาสิ่งแวดล้อม ปัญหาทางธุรกิจ

 นักวิชาการบางท่านมีแนวความคิดที่ว่า ปัญหาสังคมเกิดจากการเปลี่ยนแปลงทางสังคม และเห็นว่าสาเหตุอื่นๆ นั้นสืบเนื่องมาจากผลแห่งการเปลี่ยนแปลงทางสังคม เช่น การที่คนเราจะมีพฤติกรรมเบี่ยงเบนไปจากบรรทัดฐานของสังคม ก็เนื่องจากสังคมมีการเปลี่ยนแปลงจากสภาพชีวิตความเป็นอยู่อย่างง่ายๆ ไปเป็นสภาพชีวิตความเป็นอยู่ที่สลับซับซ้อน มีการแก่งแย่งแข่งขันเอารัดเอาเปรียบ ทำให้เกิดปัญหาสุขภาพจิต ปัญหาความขัดแย้ง หรือการที่สถาบันสังคมมีการเปลี่ยนแปลงบรรทัดฐานที่ให้ผู้คนในสังคมปฏิบัติ ก็อาจเกิดปัญหาการไม่ยอมรับหรือเกิดปัญหาการขัดแย้งขึ้นได้ ภาวะสังคมพิการก็อาจสืบเนื่องมาจากการเปลี่ยนแปลงทางสังคม

 จากการที่ได้ศึกษาสาเหตุของปัญหาสังคม จากการศึกษาปรากฏการณ์ทางสังคมที่เกิดขึ้นและจากทฤษฎีแนวคิดของนักสังคมวิทยาและนักวิชาการต่างๆ สรุปได้ว่าสาเหตุที่ก่อให้เกิดปัญหาสังคมมีดังนี้

 1. เนื่องจากการเปลี่ยนแปลงทางสังคม (Social change)

 2. เนื่องจากการเสียระเบียบทางสังคม (Social disorganization)

 3. เนื่องจากพฤติกรรมที่เบี่ยงเบนไปจากบรรทัดฐานของสังคม (The deviation of behavior)

 **การเปลี่ยนแปลงทางสังคม** ถ้าเป็นไปอย่างรวดเร็วจนผู้คนในสังคมนั้นปรับตัวตามไม่ทันก็จะก่อให้เกิดปัญหาสังคมขึ้นได้ เป็นต้นว่า การเปลี่ยนแปลงวิธีการผลิตจากการใช้แรงงาน คน สัตว์ ไปเป็นใช้เครื่องจักร เครื่องทุ่นแรงต่างๆ ทำให้เกิดปัญหาการว่างงาน ปัญหาสิ่งแวดล้อมเป็นพิษ การเปลี่ยนสภาพจากการอยู่ในสังคมชนบทไปอยู่ในสังคมเมือง หรือเปลี่ยนสภาพจากชนบทไปเป็นเมืองอย่างรวดเร็ว อาจก่อให้เกิดปัญหาการปรับตัวเข้ากับสังคมใหม่ซึ่งเต็มไปด้วยการแก่งแย่ง แข่งขัน ความเห็นแก่ตัว การขัดแย้งระหว่างนายจ้างกับลูกจ้าง ระหว่างผู้มีตำแหน่งหน้าที่การงานสูงกว่ากับผู้มีตำแหน่งต่ำกว่า ฯลฯ เป็นผลให้เกิดปัญหาสุขภาพจิต ปัญหาครอบครัว ฯลฯ

 **การเสียระเบียบทางสังคม** หมายถึง ภาวะที่สังคมไม่สามารถจะควบคุมสมาชิกของสังคมให้ปฏิบัติตามระเบียบแบบแผนที่วางไว้ หรือสภาวะที่สถาบันสังคมไม่สามารถรักษาบรรทัดฐานในกิจกรรมด้านนั้นๆ ไว้ได้ การเสียระเบียบทางสังคม เป็นการระส่ำระสาย การขาดตอน การขัดกัน หรือการขาดสมานฉันท์ภายในกลุ่มสังคมหนึ่งหรืออีกสังคมหนึ่ง ซึ่งมีผลกระกระเทือนต่อวิถีชีวิตความเคยชิน ต่อสถาบันสังคม ต่อการควบคุมทางสังคม ทำให้ชีวิตสังคมไม่อาจดำเนินไปอย่างราบรื่น ถ้าหากไม่ปรับปรุงแก้ไข

 การที่สังคมเสียระเบียบ เกิดจากสาเหตุสำคัญ 2 ประการ คือ การขาดความเชื่อถือในตัวบุคคลผู้ทำหน้าที่ถ่ายทอดระเบียบแบบแผน กับความไม่เหมาะสมของตัวระเบียบ ซึ่งอาจล้าสมัยจนเกินไป เป็นกฏเกณฑ์ที่ไม่อาจดำเนินสู่เป้าหมายหรือความมุ่งหมายได้เลย ดังนั้นผู้คนจึงเกิดความไม่แน่ใจในการปฏิบัติตามบรรทัดฐานนั้น และหาวิธีการใหม่ที่จะดำเนินสู่ความต้องการหรือเป้าหมายที่กำหนด

 สภาพสังคมที่เสียระเบียบ กระบวนการควบคุมทางสังคมจะทำงานไม่ได้ผล คนจะเสื่อมคลายความเชื่อในกฎหมาย สถาบัน ตลอดจนตัวบุคคลที่มีอำนาจมาแต่เดิม ผลประโยชน์และความคิดเห็นของคนกลุ่มต่างๆ อาจจะขัดแย้งกัน การเปลี่ยนแปลงทางสังคมที่เกิดขึ้นทำให้คนแตกแยกออกเป็น 2 ฝ่าย คือ ฝ่ายที่ต้องการรักษาสถานะเดิมและฝ่ายที่ต้องการเปลี่ยนแปลงความคิดเห็นที่แตกต่างกันนี้ ทำให้เกิดความแตกแยกในสังคม เกิดปัญหาการใช้อำนาจโดยพลการ ปัญหาการจราจร

 **พฤติกรรมที่เบี่ยงเบนไปจากบรรทัดฐานของสังคม** เป็นพฤติกรรมของสมาชิกในสังคม ที่แสดงออกและมีผลต่อส่วนรวม ประชาชนมีความรู้สึกว่าเป็นสภาวการณ์ที่ไม่ปลอดภัยสำหรับตนและสังคม เช่น การติดยาเสพติด การค้าประเวณี การประกอบอาชญากรรม การที่คนเรามีพฤติกรรมเบี่ยงเบนนั้น อาจเกิดจากปัจจัยหลายประการ เป็นต้นว่า

* ปัจจัยทางชีววิทยา เนื่องจากกรรมพันธุ์ ความผิดปกติของต่อมไร้ท่อ ทำให้บุคคลที่มีความ

ผิดปกตินั้นๆ แสดงพฤติกรรมที่สังคมไม่ยอมรับออกมา เช่น เป็นผู้มีอารมณ์ฉุนเฉียว โกรธง่าย มีความ

ต้องการทางเพศสูง โง่เขลาถูกชักจูงไปในทางที่ผิดหรือกระทำผิดได้ง่าย

* ปัจจัยทางจิต เช่น ความคับข้องใจ ได้รับการปฏิบัติด้วยความไม่เป็นธรรม หรือจิตใจที่เกิด

ความต้องการอย่างรุนแรง อาจทำให้บุคคลมีจิตผิดปกติ ก่อปัญหาอาชญากรรม ปัญหาการฆ่าตัวตาย หรือปัญหาอื่นๆ ก็ได้

* ปัจจัยทางสิ่งแวดล้อม ทั้งสิ่งแวดล้อมทางธรรมชาติและสิ่งแวดล้อมทางสังคม ชักนำให้เกิด

ปัญหาสังคมได้เช่นกัน เช่น ปัญหาโสเภณีเกิดจากการที่ชาวบ้านขายลูกสาวไปเป็นโสเภณีเพื่อขจัดความยากจน ปัญหาความยากจน เกิดจากธรรมชาติไม่อำนวยต่อการทำมาหากินประกอบกับความด้อยคุณภาพของคน

* ปัญหาทางค่านิยม ทำให้ผู้คนต่างพยายามหาวิธีการให้ได้มาซึ่งค่านิยมในสังคม ไม่ว่าจะเป็น

ด้วยวิธีที่สังคมยอมรับ เป็นไปตามบรรทัดฐานของสังคมหรือไม่ก็ตาม ดังนั้นจึงอาจก่อให้เกิดปัญหา

สังคมได้ เช่น ค่านิยมในเพชรพลอย เงินทอง ทำให้ต่างคนอยากจะได้ อยากจะมี ซึ่งถ้าไม่สามารถ

หามาได้ด้วยวิธีสุจริตก็อาจใช้วิธีทุจริต

จรัญ พรหมอยู่ (2548) ได้กล่าวถึงสาเหตุที่ทำให้เกิดปัญหาสังคม 3 ประการคือ

**1. ปัญหาสังคมที่เกิดจากมนุษย์** จากการที่ผู้คนในสังคมนั้นสร้างขึ้นหรือกำหนดขึ้น เนื่องความผิดปกติในองค์ประกอบของร่างกาย เช่น โครโมโซมเพศผิดปกติ ต่อมไร้ท่อทำงานผิดปกติ ความคิดความเชื่อของมนุษย์บางประการที่อาจก่อให้เกิดปัญหาได้ เช่น เชื่อว่าการตายเพื่อพระเจ้าจะได้บุญอย่างยิ่ง ตัวอย่างของปัญหาสังคมที่เกิดจากมนุษย์ เช่น โสเภณี ปัญหาอาชญากรรม ปัญหาสุขภาพจิต ปัญหาสงครามและปัญหาสิ่งแวดล้อมเป็นพิษ

**2. ปัญหาสังคมมนุษย์ที่เกิดจากสภาพแวดล้อม** โดยทั่วไปแล้วสภาพธรรมชาติมักจะเป็นสาเหตุทางอ้อม หรือเป็นปัจจัยที่จะก่อให้เกิดปัญหาสังคมมากกว่าที่จะเป็นสาเหตุโดยตรงของปัญหาสังคม เช่น ความแห้งแล้ง ทำให้เกิดปัญหาความยากจน ปัญหาอพยพ ปัญหาทางการเมืองการปกครอง หรือฝนตกหนักทำให้เกิดปัญหาน้ำท่วมและมีผลสืบเนื่องถึงปัญหาจราจร ปัญหาโรคระบาด ฯลฯ

 สภาพแวดล้อมทางสังคม ก็อาจก่อให้เกิดปัญหาสังคมได้ ตัวอย่างเช่น ถ้าชุมชนมีแหล่งสูบกัญชา โรงยาฝิ่น ก็อาจทำให้อาณาบริเวณนั้นมีผู้ติดยาเสพติดมากขึ้น เพราะเห็นคนเขาสูบกัญชาเป็นเรื่องธรรมดา จึงเป็นเหตุให้เกิดปัญหายาเสพติด ฯลฯ

**3. ปัญหาสังคมที่เกิดจากมนุษย์และสภาพธรรมชาติ** ปัญหาสังคมบางปัญหามีสาเหตุมาจากทั้งมนุษย์และธรรมชาติเป็นต้นเหตุประกอบกัน เช่น ปัญหาน้ำท่วม อาจเกิดจากฝนตกหนัก ประกอบมีผู้คนสร้างสิ่งกีดขวางทางระบายน้ำ หรือสร้างเขื่อนกั้นน้ำ ทำให้น้ำท่วมบริเวณที่ดินทำมาหากินของผู้คนที่อยู่เหนือเขื่อน

 ปัญหาสังคมใดปัญหาหนึ่ง มักจะไม่ได้เกิดจากสาเหตุใดสาเหตุหนึ่งเท่านั้น เช่น ถ้าเราจะ

วิเคราะห์สาเหตุของปัญหายาเสพติด เราอาจพบว่าปัญหานี้อาจเกิดจากความอยากทดลอง อาจเกิด

จากสาเหตุขาดความรักความอบอุ่นจากครอบครัว อาจเกิดจากในบริเวณที่อยู่

ประสาท หลักศิลา (2511) จำแนกสาเหตุที่ทำให้เกิดปัญหาสังคมเป็น 2 อย่างคือ

1. ความไม่เป็นระเบียบในสังคม (Social Disorganization)

2. พฤติกรรมเบี่ยงเบนไปจากปกติ (Deviant Behavior)

 แม้ว่าจะจำแนกปัญหาสังคมออกเป็น 2 ประเภท ดังกล่าวข้างต้น แต่แท้จริงแล้วปัญหาสังคมทั้ง 2 ประเภท ยังมีความสัมพันธ์เกี่ยวข้องซึ่งกันและกัน และภายใต้สภาวการณ์บางประการต่างก็มีส่วนช่วยสนับสนุนให้เกิดปัญหาสังคมขึ้นได้

**ความไม่เป็นระเบียบในสังคม (Social Disorganization)**

ความไม่เป็นระเบียบทางสังคม หมายถึง ความบกพร่องหรือกระทำหน้าที่ได้อย่างไม่สมบูรณ์

ของระบบสังคม ตัวอย่างเช่น การทำหน้าที่อย่างไม่สมบูรณ์ในสถาบันต่างๆ ก่อให้เกิดความไม่เป็นระเบียบเกิดขึ้นได้ เช่น ปัญหาการศึกษา ปัญหาประชากร ปัญหาความยากจน เป็นต้น

สาเหตุของความไม่เป็นระเบียบของสังคม อาจเกิดขึ้นจาก

**1. อุดมการณ์ของประชาธิปไตย**

แนวความคิดในเรื่องความเสมอภาค และเสรีภาพตามอุดมการณ์ของลัทธิประชาธิปไตยของคนในสังคมหนึ่งๆ นั้นแตกต่างกันตามสถานภาพและบทบาทที่แตกต่างกันของบุคคลในสังคม

**2. ความล้มเหลวในการควบคุมพฤติกรรมของสมาชิกของสังคม**

ปัจจัยที่มีส่วนสำคัญในการควบคุมพฤติกรรมของสมาชิกของสังคมอย่างหนึ่ง ก็คือ ปทัสถานทางสังคม แต่เพราะสังคมเปลี่ยนแปลงอยู่ตลอดเวลา ปทัสถานทางสังคมอย่างหนึ่งซึ่งเคยควบคุมสังคมอย่างได้ผล กลับถูกลดบทบาทลง เช่น ศาสนา ซึ่งทางสังคมวิทยาถือว่าเป็นเครื่องมือในการควบคุมสังคมที่ดีที่สุดนั้น ไม่สามารถโน้มน้าวจิตใจสมาชิกของสังคมให้สนใจในคุณธรรมจริยธรรมได้มากเท่าที่ควร ทั้งนี้อาจจะเป็นผลมาจากสมาชิกในสังคมต้องต่อสู้ดิ้นรนกับการครองชีพ จนทำให้ต้องห่างเหินจากศาสนาไป

หรือแม้กระทั่งกฎหมายซึ่งถือว่ามีความศักดิ์สิทธิ์ เพราะได้กำหนดบทลงโทษไว้แต่ก็กลับพบว่า ปัจจุบันคนกลับกลัวกฎหมายน้อยลง ซึ่งอาจจะมีปัจจัยหลายประการที่ทำให้คนกลัวกฎหมายน้อยลง เช่น เพราะความยากจนบังคับ หรือเพราะมีอิทธิพลเกินกว่ากฎหมายจะแตะต้องได้

เมื่อการควบคุมพฤติกรรมของสมาชิกของสังคมล้มเหลว ก็ย่อมส่งผลกระทบถึงโครงสร้างของสถาบันทางสังคมต่างๆ ผลที่ตามมาก็คือ ความไม่เป็นระเบียบของสังคม

**3. ค่านิยมใหม่**

ต่อสภาพสังคมวัฒนธรรมที่เปลี่ยนแปลงอยู่ตลอดเวลา ทำให้ค่านิยมของบุคคลในสังคมพลอยเปลี่ยนแปลงไปด้วย ตัวอย่างเช่น ค่านิยมเกี่ยวกับสตรี ค่านิยมตั้งแต่เดิมนั้น หญิงจะต้องอยู่กับเหย้าเฝ้ากับเรือน เลี้ยงดูลูกหลานให้ได้รับความอบอุ่น หญิงไม่ควรมีมากชู้หลายผัว หญิงควรเป็นช้างเท้าหลัง หญิงควรตื่นก่อนนอนทีหลัง ปรนนิบัติรับใช้สามี แต่ปัจจุบันค่านิยมเหล่านี้ได้เปลี่ยนไปอย่างมากมาย และบางอย่างผลของการเปลี่ยนแปลงนี้ได้ก่อให้เกิดความขัดแย้งทางค่านิยมขึ้นระหว่างค่านิยมเก่ากับค่านิยมใหม่ เช่น ปัจจุบันเห็นว่าการที่หญิงจะหย่าร้าง หรือมีสามีใหม่ไม่ใช่เรื่องเสียหาย หรือหญิงควรมีสิทธิเสรีภาพเท่าเทียมชายได้ ความขัดแย้งเหล่านี้อาจก่อให้เกิดความไม่เป็นระเบียบทางสังคมได้

**4. การล้าหลังทางวัฒนธรรม**

การล้าหลังทางวัฒนธรรม เป็นผลมาจากการปรับตัวไม่ทันกันในวัฒนธรรมนั้นๆ อันเป็นผลมา

จากการเปลี่ยนแปลงทางวัตถุเปลี่ยนแปลงอย่างรวดเร็ว จนกระทั่งวัฒนธรรมทางจิตใจตามไม่ทัน การ

ตามไม่ทันนี้หากไม่ก่อให้เกิดปัญหาตามมา เรายังไม่ถือว่าเป็นการล้าหลังทางวัฒนธรรม

**พฤติกรรมเบี่ยงเบนไปจากปกติ (Deviant Behavior)**

พฤติกรรมเบี่ยงเบนไปจากปกติ หมายถึง พฤติกรรมที่ไม่สอดคล้องกับระเบียบประเพณีหรือบรรทัดฐานทางสังคม ซึ่งในบางครั้งจะต้องสัมพันธ์กับสถานภาพทางสังคมของคนในสังคมนั้นๆ ด้วยตัวอย่างเช่น อาชญากรรม การกระทำความผิดของเด็กและเยาวชน การเสพยาเสพติด การกระทำอัตวินิบาตกรรม โสเภณี เป็นต้น

สาเหตุของการมีพฤติกรรมเบี่ยงเบนไปจากปกติ

**1. ทฤษฎีพฤติกรรมเบี่ยงเบน**

 Robert Merton (1964) อธิบายพฤติกรรมเบี่ยงเบนว่ามีตัวแปร 2 อย่างที่ก่อให้เกิดการขัดกันในตัวบุคคล คือ จุดมุ่งหมาย (Cultural Goals) และวิธีการที่จะนำบุคคลไปสู่ความสำเร็จ (Institutionalized Means) ซึ่งจากตัวแปรทั้งสองลักษณะนี้เอง ก่อให้เกิดประเภทของการปรับตัว (Modes of Adaptation) ดังต่อไปนี้

* 1. พวกปฏิบัติตาม (Conformity) คือ วิธีการที่บุคคลยอมรับจุดหมายปลายทาง

และวิธีการปฏิบัติทางสังคมกำหนด เพราะเห็นว่าสิ่งที่เป็นอยู่ในสังคมมีความเหมาะสมดีแล้ว บุคคลประเภทนี้คือ พวกมองโลกในแง่ดี การปรับตัวในลักษณะนี้ไม่ก่อให้เกิดปัญหาสังคมอย่างไร

* 1. พวกแหวกแนว (Innovation) คือ กลุ่มบุคคลที่ต้องการความสำเร็จแต่ไม่ปฏิบัติ

ตามวิถีทาง หรือกฎเกณฑ์ที่สังคมได้ให้ปฏิบัติ แต่จะใช้วิธีการต่างๆ แม้จะผิดกฎหมายระเบียบประเพณี และศีลธรรมเพื่อความสำเร็จของตนเอง

* 1. พวกเจ้าระเบียบพิธี (Ritualism) คือ กลุ่มบุคคลซึ่งจะปฏิบัติตามระเบียบวินัย

เข้มงวด ซื่อสัตย์สุจริต ไม่หวั่นไหวต่ออำนาจเงิน พฤติกรรมเช่นนี้อาจก่อให้เกิดความล่าช้าในการทำงานและขาดความคิดริเริ่มที่ดี เมื่อสังคมมีการเปลี่ยนแปลงพวกนี้จะรู้สึกอึดอัดใจ แต่ก็ยังเคร่งครัดอยู่กับระเบียบแบบแผน พวกนี้มักไม่ก่อให้เกิดปัญหาสังคม

* 1. พวกหนีโลก (Retreatism) คือ กลุ่มบุคคลซึ่งจะไม่ยอมรับความหวังและวิธีการ

ที่จะนำไปสู่ความสำเร็จตามความหวัง พวกนี้จะเบื่อชีวิต ขาดกำลังใจในการทำงาน ตามที่สังคมต้องการและจุดหมายปลายทางของชีวิต การที่บุคคลเหล่านี้มีพฤติกรรมดังกล่าว อาจเกิดจากการประสบความผิดหวังในชีวิตในอดีต เสียเปรียบในการแข่งขัน และอาจหาทางออกโดยการดื่มสุรา สูบ – เสพ ยาเสพติดเพื่อปลอบใจตนเอง

* 1. พวกท้าทาย (Rebellion) คือ กลุ่มบุคคลที่ไม่เห็นด้วยกับวิธีปฏิบัติหรือจุดหมาย

ปลายทางที่สังคมยอมรับ ไม่เห็นด้วยกับการแข่งขันในเรื่องทรัพย์สิน และไม่พอใจในโครงสร้างของสังคมที่เขาเห็นว่าไม่ยุติธรรม คิดจะสร้างวิธีการและจุดหมายเป็นอุดมคติขึ้นมาใหม่ ซึ่งตรงข้ามกับสิ่งที่สังคมกำหนดไว้ แล้วชักชวนหรือบังคับให้ผู้อื่นทำตามความเชื่อมั่นของตนเอง โดยแสดงออกในลักษณะการกระทำที่ฝืนสังคม บุคคลที่มีพฤติกรรมเช่นนี้ ต้องการจะเปลี่ยนโครงสร้างของสังคม และวางระเบียบใหม่ให้สังคมปฏิบัติเพื่อให้ทุกคนมีโอกาสเท่าเทียมกัน จึงอาจมีการปฏิบัติในด้านมีความรุนแรง วุ่นวาย หรือบางครั้งก็ใช้ในรูปการปฏิรูป (Reform)

**2. การขัดกันของสถานภาพ และบรรทัดฐานทางสังคม (Status Conflict and Norm Conflict)**

 สาเหตุของพฤติกรรมเบี่ยงเบนไปจากปกตินั้น เกิดจากการขัดแย้งกันทาง บรรทัดฐานทางสังคม (Norm conflict) และสถานภาพที่ขัดกัน (Status conflict) ตัวอย่างเช่น ในบางครั้งบุคคลจะประสบความยากลำบากในการปฏิบัติตามบรรทัดฐานทางสังคม ตัวอย่างที่ปรากฏอยู่เนืองๆ ได้แก่ การที่แม่ต้องขโมยทรัพย์สินของบุคคลอื่น เพื่อนำไปแลกเปลี่ยนเป็นอาหารเพื่อเลี้ยงดูลูก ซึ่งเป็นบรรทัดฐานอย่างหนึ่งซึ่งกำหนดให้แม่มีหน้าที่ต้องเลี้ยงลูก ในขณะเดียวกันก็เป็นการละเมิดบรรทัดฐานอื่นของสังคม เพราะการขโมยทรัพย์สินของผู้อื่น ก็เป็นความผิดตามกฎหมาย นอกจากนั้น ในบางครั้งบุคคลอาจมีสถานภาพหรือตำแหน่งหลายอย่างในขณะเดียวกัน และบรรทัดฐาน

สุพัตรา สุภาพ (2522) ได้กล่าวถึงสาเหตุของการเกิดปัญหาสังคมว่า อาจพิจารณาได้ 3 ทางด้วยกันคือ

1. การเปลี่ยนแปลงทางสังคม (Social Change)

2. การเสียระเบียบหรือความไม่เป็นระเบียบในสังคม (Social Disorganization)

3. บุคลิกภาพ (Personality) หรือพฤติกรรมที่เกิดจากการเรียนรู้

**1. การเปลี่ยนแปลงทางสังคม (Social Change)**

การเปลี่ยนแปลงทางสังคม มีความหมายเฉพาะการเปลี่ยนแปลงที่เกิดขึ้นในสังคมที่มีการจัดระเบียบการเปลี่ยนแปลงของโครงสร้างทั้งหมด รวมทั้งมีผลต่อกลุ่มคนและบุคคล และถ้าประชาชนส่วนใหญ่ไม่สามารถเปลี่ยนแปลง หรือปรับตัวได้ภายในเวลาที่ต้องการ ก็จะเกิดปัญหาการปรับตัวเข้ากับสังคมไม่ได้ และจากการปรับตัวไม่ได้นี้เองทำให้เกิดปัญหาสังคม

1.1 การเปลี่ยนเป็นอุตสาหกรรม ประมาณ ค.ศ. 1760 อุตสาหกรรมยังอยู่ในรูปของการหัตถกรรมเท่านั้น มีเครื่องมือง่ายๆ หรือเครื่องจักรเล็กๆ ในการผลิต ส่วนใหญ่จะใช้มือในการผลิต ลูกจ้างมีสภาพความเป็นอยู่เหมือนๆ กัน ได้รับส่วนแบ่งจากนายจ้างเท่ากัน ลูกจ้างกับนายจ้างมีความสัมพันธ์กันอย่างใกล้ชิด ไม่ค่อยมีข้อโต้แย้งกัน การปฏิวัติอุตสาหกรรมเริ่มขึ้นตอนปลายศตวรรษที่ 18 หรือศตวรรษที่ 19 ซึ่งอาจเรียกได้ว่าเป็นยุคเครื่องจักร โดยในระยะแรกจะมีลักษณะเปลี่ยนจากการใช้เครื่องมือแบบง่ายๆ มาใช้เครื่องจักรแทน เครื่องจักรกล จะช่วยในการเพิ่มผลผลิตและชนิดของสินค้าที่ออกจำหน่าย การเปลี่ยนแปลงนี้มีลักษณะสำคัญ 2 ประการคือ

 1.1.1 การเปลี่ยนกระบวนการและวิธีการในการผลิต เนื่องจากระบบโรงงานนี้ไม่ต้องอาศัยนายช่างที่ชำนาญและคนงานเป็นจำนวนมาก เพราะมีเพียงผู้ดำเนินการและผู้ควบคุมเครื่องจักรเท่านั้นก็พอ คนงานไม่ได้เป็นผู้ทำสิ่งของนั้นๆ เองทั้งหมด เพียงแต่ทำเป็นบางส่วน คนงานจึงลดความสำคัญลงไปเพราะเครื่องจักรเป็นปัจจัยสำคัญในการผลิต เช่น การที่เครื่องจักรมีประสิทธิภาพเป็นการช่วยเพิ่มผลผลิตออกสู่ท้องตลาด ปัญหาที่ตามมาคือ สินค้าผลิตมากเกินไป ทำให้คนนับพันต้องว่างงาน

1.1.2 การเปลี่ยนแปลงเรื่องความเป็นเจ้าของและการควบคุมโดยรวมธุรกิจ

เข้าเป็นรูปบริษัท การรวมตัวเช่นนี้เป็นการทำลายความสัมพันธ์ระหว่างบุคคล คนงานมีสภาพไม่ผิด

กับเครื่องจักร เจ้าของบริษัทสนใจแต่ความมั่นคงในการลงทุน และผลประโยชน์ที่จะได้รับ การรวมตัวของอุตสาหกรรมและธุรกิจเข้าเป็นอันหนึ่งอันเดียวกัน กลับกลายเป็นการทำลายความเจริญก้าวหน้าและการอยู่รอดของธุรกิจย่อยๆ ทำให้เกิดปัญหาขัดแย้งระหว่างกลุ่ม เพื่อให้ได้มาซึ่งความเท่าเทียมทางเศรษฐกิจและความมั่นคง

1.2 การอพยพเคลื่อนย้าย ปัญหาที่ตามมาคือ จำนวนคนที่อพยพจากชนบทเข้ามา

ทำงานในเมือง ตลอดจนนักธุรกิจที่ลงทุนในกิจการอุตสาหกรรมมีมากขึ้น ส่วนทางด้านเกษตรกรรมก็เริ่มใช้เครื่องจักรแทนแรงงานคน พวกชาวนาหรือคนงานจึงต้องอพยพเข้ามาทำงานในโรงงานแทน

จากการเปลี่ยนแปลงทางด้านอุตสาหกรรม ตลอดจนเมืองใหญ่ขึ้น ทำให้คนอพยพมากขึ้นโดยจะอพยพโยกย้ายถิ่นฐานจากเมืองหนึ่งไปยังอีกเมืองหนึ่ง หรือจากตำบลหนึ่งไปยังอีกตำบลหนึ่ง และสิ่งที่ช่วยให้การอพยพง่ายและรวดเร็วขึ้นก็คือ การคมนาคมและการขนส่งที่สะดวกสบาย เช่น ใช้รถไฟ รถยนต์ เป็นต้น

1.3 เมืองและสังคมอุตสาหกรรมสมัยใหม่ เมืองใหญ่ๆ ในสมัยปัจจุบันเกิดจาก

ความก้าวหน้าทางวิทยาศาสตร์ เช่น มีการวางท่อสายโทรเลข โทรศัพท์ สายไฟฟ้า ท่อระบายน้ำ ท่อประปา เป็นต้น สิ่งเหล่านี้มีขึ้นเพื่อสนองความต้องการและความสะดวกสบายแก่ชีวิตประจำวันของคน แต่ในขณะเดียวกันเมืองมีการแข่งขันมาก ค่าครองชีพสูง ทำให้หลายกลุ่มปรับตัวไม่ได้

1.4 ค่านิยม คือ สิ่งที่กลุ่มสังคมหนึ่งเห็นว่าเป็นสิ่งที่มีค่าควรแก่การกระทำ น่า

กระทำหรือเห็นว่าถูกต้อง ซึ่งค่านิยมในปัจจุบันได้มีการย้ำผิดๆ กันในหลายเรื่อง เช่น ย้ำเรื่องเงิน อำนาจ ตำแหน่ง วัตถุ มากกว่าเรื่องอื่นๆ บุคคลจึงถูกบีบให้พยายามไขว่คว้าในสิ่งที่ตนหวัง บางคนทำดีเท่าไรก็ไม่ได้ดี ก็ออกมาในรูปทำชั่ว เช่น เป็นพ่อเล้า แม่เล้า เมียเช่า โสเภณี ทำสินค้าปลอม เป็นต้น

* 1. ปัญหาที่เกิดจากวิทยาการ ในปัจจุบันนี้วิทยาศาสตร์และวิทยาการมีอิทธิพล

สำคัญที่กระทบกระเทือนต่อชีวิตของบุคคลและรูปการปกครอง รวมตลอดถึงกระบวนการทางการเมือง ผลจากความก้าวหน้าทั้ง 2 ด้านนั้น ได้ทำให้สังคมเปลี่ยนไป โดยเฉพาะอย่างยิ่งเป็นส่วนหนึ่งที่กำหนดความสัมพันธ์ระหว่างบุคคลกับบุคคล และระหว่างบุคคลกับรัฐบาล เช่น ทำให้ทุกคนมีภาระหน้าที่และต้องพึ่งพาอาศัยกันมากขึ้น ทำให้รัฐบาลมีบทบาทและความรับผิดชอบเพิ่มขึ้นในการแก้ปัญหาต่างๆ ที่กระทบกระเทือนประชาชน และปัญหาเหล่านั้นก็มาจากความก้าวหน้าของวิทยาการเสียเป็นส่วนใหญ่

วิทยาการก่อให้เกิดสถานการณ์ใหม่ๆ ในโลก เช่น มีการเพิ่มกำลังอาวุธ การสะสม และการใช้จ่ายในทางทหารและกิจกรรมในด้านการช่วยเหลือต่างประเทศ ซึ่งประเทศใหญ่มักมีบทบาทอย่างมากมายในกิจการนี้ ทำให้มนุษย์มีความเจริญในด้านการศึกษา ความเข้าใจ และความสำนึกต่างๆ ประชาชนก็เริ่มตื่นตัวต้องการมีส่วนในการปกครอง การได้บริการต่างๆ จากรัฐ และต้องการให้เกิดความยุติธรรมในด้านการแบ่งปันรายได้ รวมทั้งให้มีการยอมรับในเรื่องศักดิ์ศรีของบุคคล

การที่วิทยาการก้าวหน้าขึ้น ทำให้มนุษย์มีความสุขสบายทางด้านวัตถุมากขึ้น แต่ถ้ามนุษย์มีความปรารถนาสิ่งเหล่านี้มากขึ้น และการบำบัดความต้องการนั้นไม่ทั่วถึงบุคคลก็อาจจะต้องการเปลี่ยนแปลงสังคมและการเมือง เพื่อเป็นหนทางได้มาซึ่งวัตถุเหล่านี้ ความปรารถนาที่ต้องการให้เกิดการเปลี่ยนแปลงนี้ ในบางโอกาสอาจจะรุนแรงซึ่งเรียกว่าการปฏิวัติ การปฏิวัติในหลายแห่งเป็นไปเพื่อต้องการจะดิ้นรนแสวงหาความสุขทางวัตถุ ความยุติธรรมทางสังคมในปัจจุบันนี้ เน้นถึงความเท่าเทียมกันที่จะได้รับการบำบัดความต้องการในทางวัตถุเป็นสิ่งสำคัญ ถ้าชนกลุ่มหนึ่งได้และชนกลุ่มหนึ่งเสีย ก็จะเกิดความขัดแย้งรุนแรงในสังคมนั้น

**2. การเสียระเบียบหรือความไม่เป็นระเบียบในสังคม (Social Disorganization)**

สังคมที่ไม่เป็นระเบียบ คือ สังคมที่สามารถจะควบคุมสมาชิกของสังคมให้ปฏิบัติตามระเบียบแบบแผนที่วางไว้ โดยทั่วไปทุกสังคมมักจะวางกฎเกณฑ์ หรือบรรทัดฐานบางอย่างให้สมาชิกที่มาอยู่ร่วมกันได้ใช้เป็นแนวทางในการอยู่ร่วมกันอย่างมีระเบียบ ความเป็นระเบียบนี้ไม่ใช่เกิดจากการใช้อำนาจ แต่เป็นการยอมรับกฎเกณฑ์ร่วมกัน อย่างไรก็ตาม ความไม่เป็นระเบียบในสังคมมีสาเหตุสำคัญ 2 ประการ คือ

2.1 ความล้มเหลวของกลุ่มจารีตประเพณี ปกติแต่ละบุคคลจะรักษาค่านิยมและความ

มุ่งหวัง ตลอดจนกฎเกณฑ์ต่างๆ ของสังคมที่ตนเป็นสมาชิก วิธีการถ่ายทอดก็อาจออกมาในรูปบังคับให้ทุกคนกระทำตาม ซึ่งวิธีนี้จะได้ผลต่อเมื่อสถาบันถ่ายทอดความรู้ เช่น ครอบครัว โรงเรียน รัฐบาลมีเสถียรภาพ แต่ถ้าขาดหลักสำคัญในการทำงานร่วมกันหรือไม่ประสานกัน จะทำให้สถาบันไม่อาจจะถ่ายทอดและรักษาค่านิยมต่างๆ ของสังคมได้ เพราะขาดความยึดมั่นหรือขาดความศักดิ์สิทธิ์ ซึ่งความไม่เป็นระเบียบในสังคมนี้เป็นมูลฐานเบื้องต้นที่ก่อให้เกิดปัญหาสังคมต่างๆ ได้ เช่น เด็กกระทำผิดอาชญากรรม เป็นต้น

2.2 ความขัดแย้งระหว่างกฎเกณฑ์กับความมุ่งหวัง เมื่อกลุ่มจารีตประเพณีในสังคม

สลายลง หรือไม่สามารถรักษาหน้าที่ของตนได้ สมาชิกของกลุ่มจะขาดความศรัทธา ดังนั้น ค่านิยมของกลุ่มอาจจะมีผลในทางตรงกันข้าม เพราะไม่มีอะไรเป็นเครื่องยึดเหนี่ยวให้กลุ่มมีความเข้าใจหรือปฏิบัติสอดคล้องในแนวเดียวกัน

 ปกติแล้ว ความต้องการหรือความรู้สึกของคนย่อมเปลี่ยนแปลงไปได้เสมอ และมักจะไปขัดกับกฎเกณฑ์ต่างๆ ของสังคมและเมื่อต้องเผชิญกับความต้องการใหม่ ซึ่งไม่สอดคล้องกับระเบียบแบบแผนเก่าๆ ก่อให้เกิดปัญหาสังคม โดยทั่วไปแล้วสังคมจะพยายามเปลี่ยนกฎเกณฑ์บางอย่าง เพื่อให้เข้ากับความต้องการที่เปลี่ยนแปลงไป ถ้าสามารถทำได้ โดยไม่ไปขัดแย้งกับกลุ่มใด ซึ่งถ้าจะให้ได้ผลดีแล้วควรจะเริ่มจากลุ่มอิทธิพล เพราะถ้าเริ่มจากกลุ่มเล็กอาจก่อให้เกิดปัญหาสังคมขึ้น

  **3. บุคลิกภาพ (Personality) หรือพฤติกรรมที่เกิดจากการเรียนรู้** บุคคลที่เกิดมาแต่ละคนจะมีลักษณะที่เป็นของตัวเองโดยเฉพาะ ไม่ซ้ำแบบใคร เพราะจะไม่มีใครเหมือนกับใครในทุกด้าน และบุคลิกภาพพัฒนาไปพร้อมกับการพัฒนาทางกาย อารมณ์ และด้านอื่นๆ ของจิตใจ และแม้บุคคลจะมีลักษณะทางกายเหมือนกัน การเรียนรู้ก็ไม่เหมือนกัน แม้จะมีสภาพแวดล้อมอย่างเดียวกัน

พฤติกรรมของแต่ละบุคคล เป็นผลของกรรมพันธุ์และสิ่งแวดล้อมที่หล่อหลอมบุคคลนั้น โดยแต่ละคนไม่อาจจะเลือกสิ่งแวดล้อมของตนได้ เช่น บุคลิกภาพของเด็กขึ้นอยู่กับสิ่งแวดล้อมในถิ่นที่เกิดเป็นสำคัญ บุคคลอื่นๆ ในสังคมเป็นผู้กำหนดให้เด็กแสดงบทบาทตามที่บุคคลเหล่านั้นปฏิบัติ การถ่ายทอดมรดกทางสังคมก็เหมือนกับการกับบทให้คนแสดงบนเวที การเปลี่ยนแปลงในบทบาทหรือวัฒนธรรมก็เป็นไปอย่างช้าๆ จนเกือบจะไม่รู้สึกตัว เป็นกระบวนการเปลี่ยนแปลงทางสังคม แต่บางครั้งก็มีการเปลี่ยนแปลงอย่างรวดเร็วกะทันหันได้เหมือนกัน เช่น การปฏิวัติซึ่งเป็นปรากฏการณ์ที่ไม่ได้เป็นไปตามปกติ

บุคลิกภาพในสังคมมีทั้งที่สังคมยอมรับและไม่ยอมรับ ที่สังคมยอมรับ เช่น เคารพผู้ใหญ่ มี

ความซื่อสัตย์ ขยันขันแข็ง เป็นต้น ส่วนที่สังคมไม่ยอมรับ เช่น ลักขโมย เสพสุรา เสพยาเสพติด ฆ่าคนตาย เป็นต้น ซึ่งสังคมจะต้องหาทางแก้ไขปรับปรุงให้ดีขึ้น การที่บุคคลมีบุคลิกภาพผิดแผกไปจากกฎเกณฑ์ที่สังคมกำหนด อาจจะเกิดจากความต้องการทางอารมณ์บางอย่าง เช่น เด็กที่มาจากบ้านแตกแยก มีจิตใจไม่มั่นคง ต้องการความรัก ต้องการความอบอุ่น บางครั้งจึงอาจจะหาทางชดเชยด้วยการหาความรักจากนอกบ้าน โดยเฉพาะถ้าเพื่อนไม่ดี เพื่อนก็จะพาไปในทางเสื่อมเสีย เช่น ลักขโมย เสพยาเสพติด เป็นต้น ซึ่งเป็นหน้าที่ของสังคมที่จะต้องหาทางศึกษาและทางป้องกันแก้ไขต่อไป

**7. การวัดความรุนแรงของปัญหาสังคม**

สุพัตรา สุภาพ (2522) ได้กล่าวถึงการวัดความรุนแรงของปัญหาสังคม มี 2 วิธี คือ

**1. การวัดแบบ Objective**

 การวัดแบบ Objective เป็นการวัดจากพฤติกรรมที่แสดงออกโดยไม่นำเอาความคิด หรือความรู้สึกเข้ามาเกี่ยวข้องด้วย เช่น ดูว่าจำนวนคนที่ได้รับผลกระทบกระเทือนมีมากน้อยเพียงไร ถ้ามีคนได้รับความเดือดร้อนมากก็แสดงว่าปัญหานั้นรุนแรง เป็นการวัดโดยใช้วิธีการทางสถิติ ซึ่งการวัดทางสถิตินี้เป็นเพียงวิธีหนึ่งเท่านั้น ซึ่งก็อาจจะทำให้เกิดการเข้าใจผิดได้เหมือนกัน เพราะมีเสมอที่ตัวเลขทางสถิติผิดจากความเป็นจริง ซึ่งก็มีสาเหตุหลายประการ คือ

1.1 ข้อมูลทางสถิติเป็นปัญหาว่าเชื่อถือได้มากน้อยเพียงใด ในการที่จะใช้วัด

พฤติกรรม โดยจะสรุปจากข้อมูลเพียงแห่งใดแห่งหนึ่งไม่ได้ เพราะแบบของความประพฤติในแต่ละ

ชุมชนแตกต่างกัน แม้แบบของความประพฤติจะเหมือนกัน แต่คนอาจจะมองหรือตีความหมายต่างกันได้ เช่น ถ้าต้องการจะดูว่าเด็กกระทำผิดมากน้อยเพียงไร ก็อาจหาได้จากกองสวัสดิภาพเด็กและเยาวชน เป็นสถิติที่ได้จากการที่ถูกตำรวจจับกุมทั่วประเทศ แต่สถิติที่เข้ามาก็มีมาตรฐานไม่เหมือนกัน เช่น บางทีเด็กระทำผิดอาจจะจับกุมทันที แต่บางแห่งก็เพียงว่ากล่าวตักเตือน และปล่อยไป เป็นต้น ด้วยเหตุดังกล่าวจึงทำให้การรวบรวมตัวเลขทางสถิติให้แน่นอนกระทำได้ยาก จึงทำให้เป็นการยากที่จะได้ข้อมูลที่ถูกต้อง เพราะวิธีการต่างๆ ยังไม่มีระเบียบกฎเกณฑ์ที่แน่นอน

1.2 การตีความหรือการประเมินผล (Evaluate) ข้อมูลนั้นจำเป็นต้องอาศัยการ

พิจารณาหลายๆ ด้าน โดยอาศัยดูจากขอบข่ายของปัญหานั้น เช่น จากข้อมูลของเด็กกระทำผิด ส่วนหนึ่งจะทำผิดโดยนิสัยเดิม อีกส่วนหนึ่งกระทำผิดเนื่องจากได้รับการเสี้ยมสอนจากผู้อื่น ซึ่งข้อมูลทั้งสองนี้จะรวมอยู่ในสถิติของเด็กระทำผิด ความแตกต่างของข้อมูลนี้อาจจะทำให้มีพฤติกรรมแตกต่างกันได้

 **2. การวัดแบบ Subjective**

 การวัดแบบ Subjective เป็นการวัดโดยดูจากแนวความคิดของคน บางครั้งเรามักจะวัดความรุนแรงของปัญหาด้วยการใช้ความรู้สึกและค่านิยมส่วนตัวเป็นหลัก มากกว่าที่จะขึ้นอยู่กับการดูจากสถิติ การที่มีปัญหาสังคมเกิดขึ้น แสดงว่าคนในสังคมไม่เคารพเชื่อฟังกฎเกณฑ์บางอย่าง และเมื่อมีบุคคลหนึ่งเกิดความรู้สึกในเรื่องใดขึ้นมา ก็จะทำให้ปัญหาเล็กกลายเป็นปัญหาใหญ่และสร้างบรรทัดฐานของสังคมขึ้นมา โดยคำนึงถึงความเสมอภาคของบุคคลเป็นหลัก ซึ่งก็นับว่าเป็นการเสี่ยงอย่างยิ่ง เพราะถ้ากฎเกณฑ์ที่ตั้งขึ้นไปขัดกับค่านิยมของบุคคลอีกกลุ่มหนึ่ง ก็อาจจะเกิดความรู้สึกขัดแย้งกับบรรทัดฐานนั้นๆ ได้เช่นเดียวกัน

**8. ประเภทของปัญหาสังคม**

 ปัญหาสังคมมีมากมายอาจจัดหมวดหมู่เป็นประเภทได้หลายแบบ เราอาจแบ่งปัญหาสังคมออกเป็น 2 ประเภทใหญ่ๆ คือ

(1) ปัญหาเกี่ยวกับความสัมพันธ์ระหว่างปัจเจกชนกับสังคมหรือปัญหาการปรับตัวของปัจเจกชนให้สอดคล้องกับการเปลี่ยนแปลงของสังคม

(2) ปัญหาเกี่ยวกับความสัมพันธ์ระหว่างกลุ่มต่อกลุ่ม หรือการจัดระเบียบภายในสังคม ตัวอย่างของปัญหาสังคมประการแรก ได้แก่ ปัญหาเยาวชน ปัญหาวัยรุ่น ปัญหาคนแก่ ปัญหาพฤติกรรมเบี่ยงเบน เช่น การติดยาเสพติดต่างๆ การติดฝิ่น ติดกัญชา ติดเหล้า ปัญหาโรคจิต เป็นต้น ตัวอย่างปัญหาประการหลังได้แก่ ปัญหาการขัดแย้งระหว่างเชื้อชาติ ปัญหากรรมกรกับนายทุน ปัญหาที่อยู่อาศัยแหล่งเสื่อมโทรม ปัญหาสภาวะแวดล้อม เป็นต้น ปัญหาจราจรหนาแน่น ปัญหาการเพิ่มของประชากร เป็นต้น

 แต่ว่าปัญหาสังคมประเภทต่างๆ ตามที่มักได้ยินอยู่เสมอ คือ ปัญหาทางเศรษฐกิจ ทางการเมืองและทางสังคม ปัญหาทางเศรษฐกิจได้แก่ ภาวะการณ์ทางเศรษฐกิจที่คนในสังคมเป็นจำนวนมากรู้สึกว่าคุกคามคุณค่าของคนและต้องการจะแก้ไขให้ดีขึ้นหรือขจัดให้หมดไป เพราะเชื่อว่าคนหรือสังคมของคนสามารถทำได้ เช่น ความยากจน การขนส่งอาชีพต่างๆ การตลาด ราคาสิ่งของแพง เงินเฟ้อ เงินฟุบ เศรษฐกิจตกต่ำ เป็นต้น ปัญหาทางการเมืองได้แก่ ภาวะการณ์ทางการเมืองที่คนในสังคมจำนวนมากรู้สึกว่า คุกคามคุณค่าของคนและต้องการจะแก้ไขให้หมดสิ้นไปหรือเบาบางลง เพราะเชื่อว่าพวกตนสามารถแก้ไขได้ เช่น การคอรัปชั่น ซึ่งอาจแบ่งย่อยออกเป็น การโกงรูปแบบต่าง ๆ การเบียดบังเวลาราชการ การเล่นพรรคเล่นพวก การรับสินบน เป็นต้น การแทรกซึมของลัทธิคอมมิวนิสต์ สงคราม เป็นต้น ปัญหาทางสังคม ได้แก่ ภาวะการณ์เกี่ยวกับความสัมพันธ์ระหว่างบุคคลที่คนในสังคมเป็นจำนวนมากรู้สึกว่าคุกคามต่อคุณค่าของตน จึงต้องการแก้ไขโดยเห็นว่า การกระทำเช่นนั้นอยู่ในวิสัยของกลุ่มหรือสังคมของตนเองจะทำได้ เช่น ปัญหาการศึกษาอนามัย อาชญากรรม ปัญหาวัยรุ่น ยาเสพติด สภาวะแวดล้อมเป็นพิษ และปัญหาประชากรเพิ่มอย่างรวดเร็ว เป็นต้น

โดยทั่วไป นักสังคมวิทยามักแบ่งประเภทของปัญหาสังคมที่มีผลกระทบต่อความมั่นคง ดังนี้

1. ปัญหาสังคมที่เกิดจากการเปลี่ยนแปลงทางสังคมและเทคโนโลยีต่างๆ (Social

Problems Technological Changes) ปัญหาดังกล่าวนี้ ประกอบด้วย

1.1 ปัญหาความยากจน (Poverty)

1.2 ปัญหาชุมชนแออัด (Slum)

1.3 ปัญหามลภาวะ (Pollution)

1.4 ปัญหาจราจร (Traffic)

1.5 ปัญหาอุบัติเหตุ (Accident)

1.6 ปัญหาการว่างงาน (Unemployment)

1.7 ปัญหาวัยรุ่น (Teenager)

1.8 ปัญหาครอบครัว (Family)

1.9 ปัญหาหนี้สิน (Debt)

2. ปัญหาสังคมที่เกิดจากความไร้ระเบียบวินัย และขาดจิตสำนึก หรือมีพฤติกรรมเบี่ยงเบนของมนุษย์ในสังคม (Social Disorganization and Deviant Behavior) ประกอบด้วย

2.1 ปัญหาอาชญากรรม (Criminal Problem)

2.2 ปัญหายาเสพติด (Drug Problem)

2.3 ปัญหาแรงงาน (Labor Problem)

2.4 ปัญหาโรคเอดส์ (AIDS Problem)

2.5 ปัญหาทุจริตคอร์รัปชั่น (Corruption Problem)

2.6 ปัญหาการฆ่าตัวตาย (Suicide Problem)

2.7 ปัญหาโสเภณี (Prostitution Problem)

2.8 ปัญหาความมั่นคงของชาติ (National Problem)

2.9 ปัญหาการพนันและอบายมุข (Gambling Problem)

อย่างไรก็ดี ปัญหาสังคมที่เกิดขึ้นในสังคมปัจจุบันนั้น มีจำนวนมากแต่ส่วนใหญ่มักมีสาเหตุมาจากปัญหาสังคมดังกล่าวแล้วข้างต้นทั้งสิ้น เนื่องจากเป็นปัญหาหลักในทางสังคม

### 9. ผลของปัญหาสังคม

####  เมื่อเกิดปัญหาสังคมขึ้นแล้วย่อมจะเกิดผลเสียทั้งบุคคลและสังคมส่วนรวมและไม่ว่าบุคคลนั้นๆ จะเกี่ยวข้องกับเหตุการณ์โดยตรงหรือไม่ก็ตาม ย่อมจะได้รับผลกระทบจากปัญหาสังคมที่เกิดขึ้นนั้นๆ ไม่มากก็น้อย ไม่โดยทางตรงก็ทางอ้อม ตัวอย่าง เช่น ปัญหาโสเภณีอาจมีผลกระทบถึงผู้ที่ไม่ได้เข้าไปเกี่ยวข้องกับตัวโสเภณีในด้านต่างๆ เช่น อาจเป็นผลเสียต่อญาติพี่น้องซึ่งไปเที่ยวหญิงโสเภณี อาจได้รับผลกระทบจากการที่รัฐบาลต้องสูญเสียงบประมาณไปในการป้องกัน ปราบปราม ในการอบรมโสเภณี ในการรักษาโรคภัยไข้เจ็บจากผู้ที่ไปเกี่ยวข้องกับโสเภณีและจากความเจ็บป่วยนั้นๆ ย่อมมีผลต่อกำลังในการผลิตของสังคม ผลของปัญหาโสเภณีแยกเป็น 3 ประการ คือ

 1. ผลทางเศรษฐกิจ ได้แก่ การเสียทรัพย์สิน การขาดกำลังในการผลิต ทรัพย์สินอาจเสียไปในกรณีดังต่อไปนี้

ค่าใช้จ่ายในการรักษาพยาบาล

ค่าใช้จ่ายในการดำเนินงาน

ค่าใช้จ่ายอื่นๆ

ผู้ที่ประกอบกิจการทางการค้าประเวณี เมื่อพิจารณาดูแล้ว ไม่ได้มีส่วนช่วยในการเพิ่มผลผลิตและรายได้แก่สังคม เพียงแต่ช่วยให้การเงินหมุนเวียนและถ้ามีบุคคลประเภทนี้มากๆ แต่บุคคลผู้ผลิต ผู้สร้างสินค้า ผู้เพิ่มผลิตผลทางการเกษตร เพิ่มผลิตภัณฑ์ทางอุตสาหกรรม ถ้าบุคคลดังกล่าวมีน้อย ก็จะไม่ช่วยให้สังคมเจริญก้าวหน้าทางเศรษฐกิจ

2. ผลทางด้านสังคม ได้แก่ เสียชื่อเสียง และก่อให้เกิดปัญหาอื่นๆ ตามมา สังคมที่มีโสเภณีมาก อาจได้ชื่อว่าเป็นเมืองโสเภณี ทำให้สังคมอื่นดูถูก มองผู้หญิงของสังคมนั้นเป็นผู้หญิงไม่ดีไปก็ได้

การมีโสเภณีอาจก่อให้เกิดปัญหาสังคมอื่นๆ ตามมา เช่น ปัญหาการล่อลวงผู้หญิงไปเป็นโสเภณี ปัญหาการทำร้ายร่างกาย ปัญหาสุขภาพอนามัย ปัญหาเด็กไม่มีพ่อ ฯลฯ

3. ผลส่วนบุคคลที่เกี่ยวข้องและผู้มีอาชีพโสเภณี ผลที่อาจเกิดขึ้นได้แก่ โรคภัยไข้เจ็บ การเสื่อมเสียชื่อเสียงวงศ์ตระกูล เสื่อมเสียชื่อเสียงทั้งของครอบครัวและตนเอง

ปัญหาสังคมอื่นๆ ก็จะก่อให้เกิดผลเสียต่อทางเศรษฐกิจ สังคมและตัวผู้เกี่ยวข้องในทำนองเดียวกัน

ผลของปัญหาสังคมนั้นจะทำลายชีวิตที่สงบสุข ทำลายความเจริญก้าวหน้าของชีวิตและสังคม ดังนั้นจึงควรจะได้ช่วยกันป้องกันแก้ไข